text:
Na unda tur adulto tin oportunidad pa sigui un estudiosegunsuinteres
Movimiento Electoral di Pueblo semper a trata sistematicamente pa eleva calidad di educaciĆ³n y di bida di su ciudadanonan na Aruba.
Pa por cumpli cu e adelanto den sector laboral cu ta pidi pa cursonanspecificoribanivelprofesionalintermedio, plannan ta ser haci pa nivela y implementa un nota di manehotocanteEducacionpaAdulto, naunda ta ofrecefacilidadnan local pa estudionanribanivel di enseƱansa superior y a la vezcreacondicionnanpahaci mas uzo di ādistance learningā.
Educacion pa Adulto ta nificacreafacilidadnan pa nosciudadanonan por hisa nan nivel di educacion. Fuera di enseƱansa general, mestertenecuenta cu sector priva tin ciertoexigencianan cu un trahadomestercumpli cune pa asina e por ehercesufuncciondebidamente. TeniendoesakinacuentaEducacionpaAdulto lo forma un luga vital den e programa 2021/2024.
Siguramentefacilidadnannaunda tur adulto tin oportunidad pa sigui un estudiosegunsuinteres. Aki por haciuzo di facilidadnan y experticio di Instituto PedagogicoArubano, Universidad di Aruba y di Biblioteca Nacional den e empeƱonan pa optimalisa y nivela e bida di e adulto.
Tres punto primordial den e Programa di Movimiento Electoral di Pueblo riba e tematicanan aki lo ta:
- Adaptacion y ampliacion di programanan curicular cu ta tene cuenta cu desaroyo holistico di e ser humano pa nan por ta bon ciudadano Arubano y di mundo. Programanan curicular cu ta stimula e.o. identidad nacional, cultura, idioma, salud, matematica, historia y derecho estatal den enseƱansa primario, secundario/preuniverisitario.
- Lo percura pa ofrece programanan practico y innovativo na adulto aplicando un bon andragogia y stimula siƱa pa bida na e adultonan. Dicho programa mester ta acopla cu sector laboral y segun nan necesidadnan.
- Stimula accionnan practico, manera reciclahe, plantamento di mata, evita uzo singular di plastic y conservacion di awa y coriente pa proteha nos medio ambiente.
Proyectonan pa hendegrandi ta stimula e calidad di bida, esaki ta e compromiso cu Movimiento Electoral di Pueblo ta cera cu pueblo di Aruba.
Cu seriedad, responsabilidad y den continuo contacto cu pueblo, Movimiento Electoral di Pueblo lo continua trahando pa Aruba siguiprogresa.
Educacion pa Adulto ta garantisa, cu Bo sosten. Y asina Aruba ta avansa. Pa sa mas di Michella su planan por bay riba e website www.michella.org


c: text/html

text:
WILLEMSTAD – Por lo general empresanan ku a disidí di empleá klientenan di Fundashon Kontakto ta kontentu ku e prestashon ku nan ta risibí. E fundashon aki ta duna guia na hendenan ku un desabilidat mental leve i ta siña nan un fishi pa finalmente buska un trabou pa nan.
Direktor di Fundashon Kontakto, Samantha Daal, ta hopi satisfecho ku e akogida ku ta hañando serka empresarionan. “Di kada dies empresa ku nos aserká, shete ta reakshoná positivo”. Di mes no ta tur kliente di e fundashon por haña un trabou fiho ya ku esaki ta dependé di e tipo di negoshi i e spesialidat di e trabou.
Un reportahe di José Manuel Dias
Tin empresanan manera supermerkadonan ku no por tuma e hendenan aki den servisio pero si ta duna nan chèns pa yega na un entrada dor di laga nan yena saku pa kliente.
Un di e ehèmpelnan
Albert Heijn ta un di e ehèmpelnan kaminda diariamente sinku kliente di Fundashon Kontakto ta haña chèns pa yena saku. Sholaika Cijntje di 32 aña di edat ta hopi kontentu ku tur mainta e por yena saku na Albert Heijn i asina yuda kria su dos yunan ohochi.
Outor José Manuel Dias

robotstxt: allowed

filter: keep


text: WILLEMSTAD – Federashon di Softbol Korsou ta hopi kontentu i orgujoso pa motibu ku Starosa Angels a wordu skohe komo organisashon di aña i Sr. Evan Balentina a wordu skohe komo dirigente tekniko di aña komo e tekniko ku a logra triple kampion den softbol di Korsou. Pabien ta bai pa henter e ekipo di Starosa Angels ku tur su miembronan i tambe Sr. Evan Balentina di parti direktiva di Federashon di softbol di Korsou. Nos ta kontentu ku pa di 2 aña konsukutivo softbol ta saka kara durante di e anochi di premiashon organisa pa Federashon olimpiko Korsou. De paso nos direktiva ta felisita Julise Koffi i tambe Anais Piar pa e echo ku nan a wordu nomina komo deportistanan di aña.


text:
Adres unda tin cu entrega e awa, informacion tocante unda ta warda e awa y accesibilidad, cantidad desea (cantidad di truck).
Entrega awa pa irrigacion
Descripcion
Agricultor, horticultor y criado di bestia por bin na remarke pa haya entrega di awa pa irrigacion for di e tankinan di awa publico (dam y tanki) cu ayudo di truck di awa.
Unda pa pidi'e? / Mas informacion na
Cahera di Santa Rosa (DLVV)
Habri pa publico: dialuna pa diabierna di 7.00 – 12.00 y di 13.00 – 16.00
Orario di caha: dialuna pa diabierna di 7.30 – 12.00 y di 13.00 – 15.00
Fin di siman, dia di fiesta y dianan di ATV ta cera pa publico.
Kico mi tin di hiba cu mi?
Kico ta e condicionnan?
- Bo mester ta registra na Santa Rosa/DLVV;
- Bo entrada ta depende pa mayor parti di e ganashi di nan produccion;
- Bo mester tin como minimo 400 m2 pa planta;
- Bo ta haci uzo di e sistema di irrigacion di drip;
- Bo tin un capacidad di minimalmente 12 m3 pa warda awa.
Cuanto e ta costa?
Te cu proximo aviso Awg. 35,- pa tanki awa (ca. 10 m3)
Cuanto tempo ta dura pa hay'e?
Ta depende di planeamento, capacidad y condicion di tempo.


text:
E Komishon supervishon di protekshon di dato personal Boneiru, Sint Eustatius i Saba a publiká e relato anual di 2020. Den e último aña banda di informashon a tuma e paso importante pa supervishon i mantenshon. Banda di esaki a hasi mas uso di e posibilidat pa pidi e Komishon i su sekretariado pa konseho tokante e aplikashon di e reglanan di privasidat.
Pa motibu di e pandemia di COVID, 2020 no tabata un aña fásil, pero apesar di esaki a pone paso grandi. E echo di mas importante tabata e paso pa supervishon i mantenshon, despues ku pa algun aña e énfasis tabata riba informashon. E Komishon ku masha énfasis a aspirá pa duna e supervishon forma den bon deliberashon ku e organisashonnan envolví.
E sekretario di e Komishon, Roëlla Pourier ta aklará: “Komo ku e protekshon di dato personal ta na interes di tur hende, a logra tambe pa huntu ku e organisashonnan envolví ku bon deliberashon transitá mehorashon. P’esei afortunadamente na 2020 no tabatin nesesidat di medida mas fuerte.” Diferente organisashon tabata okupá ku e implementashon di medida di privasidat mas rígido.
Ròl mas grandi di konsehero di e Komishon
E Komishon ta kontentu ku e tendensia ku mas i mas ministerio hulandes ta pidi konseho tokante legislashon i regulashon nobo. Asina na aña 2020 a duna konseho tokante stür outo bou di influensha di alkohòl i tokante regulashon serka akohida di mucha. Tambe a duna konseho na VWS tokante medida temporal di Covid.
Den e relato anual ta bini dilanti klaramente ku a pone atenshon spesífiko na problema di privasidat den kuido di salubridat. A duna kuadro konkreto tokante ki ora ta pèrmití siudadano di konsultá e datonan kompilá (e asina yamá derecho di inspekshon/akseso). Tur e preguntanan aki ta indiká ku e kampañanan di informashon tabatin nan efekto riba e konsientisashon serka siudadano i kompania.


text:
Kralendijk – Abitantenan ful bakuná di e islanan ABC no tin mester di hasi tèst di PCR òf tèst antigéniko ora nan ta biaha entre e islanan ei. E biaheronan akí mester yena e deklarashon di salú sí di nan destinashon. Abitantenan di islanan ABC ku no ta bakuná ku ta biahe entre e islanan akí, mester hasi un tèst di PCR denter 72 ora promé ku yegada na Boneiru. Nan mester yena e deklarashon di salú di nan destinashon tambe.
Entrante djasabra 17 di yüli 2021, Boneiru ta distinguí kuater nivel di riesgo pa paisnan. Departamento di Salubridat Públiko i Gezaghèber ta tene e kantidat di kaso di hende ku a pega ku e vírùs bon na bista na Boneiru i na e islanan ruman. Si mester, ta adaptá e kondishonnan di biahe pa biahero den e bùbel. Pero esaki no ta e kaso awor. Ta konsiderá Sint Maarten komo un pais di riesgo haltu.


text:
ORANJESTAD – “Por fabor wak e kalornan den mi boka i e beskein riba mi brasanan.” Un detenido femenino di e departamentu di hende muhé di Korrektie Instituur Aruba (KIA) ta trata di haña kompashon serka wes Angela. Despues di tur e relatonan doloroso ku Angela mester a skucha awe el a disidí di bai tira un bista e mes den ‘kouchi di muhé’.
Ora e wes drenta un detenido ta basha yoramentu. Banda di fèrdrit ta parse manera e ta aliviá tambe. Porfin un hende ta bin mira kon nan ta biba. Tres di e sinku prezunan tin un kapa di tapa boka blou bistí. “Esei ta pa e holó stinki insoportabel ku e muhénan t’aden obligatoriamente dia i nochi”, un di e muhénan ta splika. E holó stinki penetrante ta bini di e berpùt mei mei di e kaminda ku nan ta kohe airu.
Kouchi
Originalmente e intenshon di e kouchi di muhé, manera e muhénan mes ta yama e departamentu, tabata pa akohida temporario di krísis. Despues ku e detenidonan hòmber na mei di aña pasá a kibra i kima e departamentu di kastigu, a originá un skarsedat serio di espasio den KIA. Pasobra for di e dia ei no por usa e departamentu di kastigu, e hòmbernan mester sinta nan kastigu den e departamentu ku originalmente tabata pa hende muhé. A pone e muhénan ku no tabatin nada di hasi ku e kibramentu i e kandela den e kamber aki. Ku beskein riba muraya i kaminda holó stinki ta dal bo.
Den e kouchi tin dos be tres kama riba otro kant’i muraya. Esnan ku ta drumi te ariba mester por subi bon pasobra no tin trapi. Den e baño tin un WC i un ducha. Tin un labamano ku tur e muhénan mester usa. No ta distinguí entre sospechoso i kondená. Tur hende ta drumi i biba den e mésun espasio di mas o ménos 45 meter kuadrá.
E murayanan ta yen di beskein. Esaki ta pasobra e dak ta lèk i ku djis un tiki áwaseru awa ta drenta via e murayanan. Esaki por kousa situashonnan peligroso, un trahadó di prizòn ta konfirmá miéntras ku e ta mustra riba e wayanan di koriente abou na suela. Riba e pregunta si tin un aparato pa paga kandela presente si algu sosodé e ta kontestá ku nò.
Peliger mortal
Lejuez ta abogado di e sospechoso Linda Brete. Su kaso ta bai korte na aprel. Resientemente su abogado a pidi wes Angela pa skòrs su detenshon preliminar pasobra e situashon di salú segun e ta di peliger mortal. “Mi kliente a drenta aki den bon di salú i awor e no por funshoná sin remedi. E situashon den e prizòn ta inhumano.” E ora ei Angela a disidí di bai tira un bista e mes. Djabièrnè awor e ta disidí si e situashon ta bèrdaderamente asina insoportabel ku Brete ta haña pèrmit pa warda su kaso na kas.
Si ta na fiskal Zondervan Brete ta keda kaminda e ta. “Si e sirkunstanshanan ta peligroso p’e nan ta peligroso pa tur detenido. Nos mester laga nan tur sali anto?”
Direktor di Kia Trudy Hassel ta rekonosé e situashon no seif den e prizòn. “Pero nos ta bai pèrkurá pa mehorashon”, e ta primintí. Kaminda aworakí a pone e adiktonan ku ta bou di kuratela, e direktor ke konstruí un departamento di muhé nobo. “Aki tur hende ta haña nan mes WC i ducha.” Orguyosamente e ta mustra e wes e sitio kaminda e trahadónan di konstrukshon ta trahando. “Aki dos siman e ta kla”, e ta sigurá. “Bon, mi ta bin bèk bin wak aki dos siman”, wes Angela ta disidí.
Outor Jacqueline Geeve


text:
WILLEMSTAD – E di dos grupo di Krus Kòrá Kòrsou konsistiendo di 12 miembro a sali djadumingu mèrdia pa St. Maarten pa bai presta ‘mass care’ n’e víktimanan di orkan Irma. “Nos ta bai remplasá e promé grupo ku a bai Sint Maarten siman pasá i ta biniendo bèk ”, Soraida Luisa-Molina di Krus Kòrá Kòrsou a bisa.
Huntu ku e grupo aki a biaha tambe sinku otro boluntario i dòkter Caroline Saleh ku ta bai asistí e hòspital di Sint Maarten den dunamentu di kuido médiko n’e víktimanan. “Si ta nesesario lo mi bai na kas di e hendenan pa duna asistensia médiko. Prinsipalmente e yudansa sikológiko ta hopi nesesario”, dòkter Saleh a bisa. Saleh lo traha konhuntamente ku dòkter Izzy Gerstenbluth ku ta na Sint Maarten.
E ‘mass care’ ta enserá asistensia médiko, repartishon di kuminda i produktonan di promé nesesidat i limpiesa di e kasnan di e damnifikadonan di Sint Maarten.


text:
WILLEMSTAD – “Ta gruponan di kriminal ta tras di e kandelanan i e destrukshon”, minister di Hustisia Quincy Girigori ta bisa despues ku Kòrsou djaweps a pasa den un di dos anochi di disturbio, despues di e protesta masal di e dia anterior. Te awor a detené 55 sospechoso, entre nan e lider di e protesta Lon Mutueel.
minister di Hustisia Quincy Girigori (na hulandes)
Download e oudio aki
.
E minister ta papia di 120 kimamentu, ‘di chikí den un kliko te den un skol’. Brantwer ta bisa ku a mèldu 75 bia e anochi ku a pasa. Mayoria di e kimamentunan tabata trata di tayer, saku di shushi i yerba na kandela. Pero tambe un kas, un ofisina i un klas di skol básiko Pedro Luis Brion na Steenrijk a kima.
Bosero di polis Imro Zwerwer ayera na televishon a papia di un ‘situashon di terorismo’. Pero minister Girigorie ta papia di trabou di ‘kriminal’.
“Ta eksistí e sospecho ku a insentivá e hendenan aki i kisas a paga nan pa hasi sierto trabou.”
E ta bisa ku e destrukshonnan no tin nada di hasi ku e inkietut sosial i e ekonomisashonnan i e malkontentu ku gobièrnu. “Pero e situashon di ayera nochi tabata pisá i doloroso. I a duna un sintimentu sin poder pasobra tabata difísil pa kontené e kantidat di kimamentu .
OM ta buska e sakiadónan
Entretantu Ministerio Públiko (OM) a yama hende ku a hasi nan mes kulpabel na destrukshon i sakeo pa mèldu nan mes. Den un komunikado di prensa titulá ‘Hustisia lo dil ku e kriminalnan’ OM ta bisa ku lo distribuí e kantidat di imágen ku a saka djárason último di e sakiadónan pa haña sa ta ken nan ta. Es ku no mèldu boluntariamente, despues por konta ku un kastigu mas pisá. Ta yama siudadano tambe pa manda whatsapp di potrèt i vidio di sakeo i sendementu di kandela i otro destrukshon pa polis.
Sindikatonan ta solidario
E sindikatonan ta solidario ku e protestanan di djárason pasá, ounke mayoria di e lidernan no tabata presente durante di e demonstrashon. Frensley Sillie si a kana ku nan. E ta presidente di BTG, e bònt pa trahadó di gobièrnu i e kolektivo Sentral Solidaridat Sindikal (SSS) den kua tin dies bònt reuní. “Gobièrnu mes a provoká e eskalashon.”
Frensley Sillie
Miembro di direktiva Gregory Wilson di e sindikato di gobièrnu di mas grandi ABVO ta splika ku nan lo keda den kombersashon ainda. “Promé nos ta bai via e kanalnan apropiá i ta sigui den e diskushon. Pasobra si nos bai para banda di e rebeldenan mésora, esei tambe ta un motibu pa ataká nos. Pero si nos haña ku ta nesesario pa subi kaya, nos ta bai tambe.”
Gregory Wilson
Hopi hóben den e disturbionan
Tabata espesialmente hóben ku tabata partisipá na e disturbionan. “Lógikamente”, Hayley Reinita-Canword ku ta trahadó sosial na skol i coach di hóben ta bisa.
Si bo tin hamber bo no por pensa i bo no por relativá kos. Por influenshá hóben lihé i nan no por relativá tampoko. Esei ta lógiko, pasobra e ta pas serka e desaroyo. Ke men adulto mester coach nan di un manera pa hiba nan den e bon direkshon. Si esei no sosodé, ya, e ora ei nan lo hasi kos asina.”


text:
CHINA — Despues di un ousensia basta largu Jemyma Betrian tabata bek den rin pa bringa den e evento di Glory of Hereos 4. Mas aleu ta algun tempu kaba ku Jemyma no a bringa e disiplina di ‘Kickboxing’.
Últimamente Betrian tabata dediká su mes eksklusivamente na Mixed Martial Arts (MMA). Kisas esaki tabata e motibu ku apesar ku Jemyma tabata dilanti den e pelea tog na numeroso okashon su rival Gong Yanli di China tabata sorprendé ku atakenan peligroso. Den di tres asalto e atakenan aki di Yanli a duna resultado i den último sekònde di e asalto ta nòkout Betrian ku un moketa di 360 grado.
GoH4 Spinning backfist KO last sec.of the fight (3R)! Gong Yanli (China) vs. Jemyma Betrian (Netherlands) pic.twitter.com/TPf2fpA5kl
— Jolassanda (@Jolassanda) August 6, 2016


text:
A crea un base fuerte pa lanta Family JusticeCenter
Den e siman di 28 di juni te cu 2 di juli 2021 a tuma luga tayernan cu diferente instancia cu lo forma parti di FamilyJustice Center (FJC). Durante e tayernan a haci variospalabracion importante cu lo bay na vigor mesora y tambe den futuro.
Family Justice Center ta un luga na unda diferente instancia ta traha hunto pa duna servicio na victimanan di violenciadomestico y diferente forma di abuso. Na Aruba lo enfocaprome ariba victima di violencia fisico y abuso sexual. FamilyJustice Center ta ofrece servicio y investigacion medico, forensico, huridico y ayudo of terapia. Asina e proceso ta hopi mas efectivo y agradabel pa e victima. Banda di esaki, e colaboracion aki lo mehora e calidad di investigacion y coleccion di evidencia.
E idea pa lanta un Family Justice Center a sali for di instancianan profesional mes durante e proceso di ‘Signs of Safety’ na Aruba. E motibo ta cu victimanan di abuso y violencia mester bay diferente caminda pa logra haya ayudo y pa pasa door di e proceso hudicial. Pa start e colaboracion di Family Justice Center, a organisa un cantidad di tayer pa trece tur organisacion mas cerca di otro.
E partnernan primordial pa yega na Family Justice Center ta Dr. Horacio E. Oduber Hospital (HOH), Korps Politie Aruba (KPA),(Jeugd en Zeden Politie (JZP), Recherche y Bureau ForensischTechnische Onderzoeken (BFTO)), Ministerio Publico (OM), Bureau SosteneMi y Directie Voogdijraad. Banda di esaki, tin varios partner adicional, manera Departamento di Asunto Social (DAS), Fundacion Contra Violencia Relacional (FCVR), Respaldo, Sociaal Psychiatrische Dienst (SPD), Reclassering, Casa Cuna Progreso y demas instancia. E meta ta pa crea un proceso di cooperacion pa resolve casonan di violencia fisico y abuso sexual mas lihe.
Durante e tayernan a logra realisa diferente palabracion. Entre otro a palabra pasonan di cooperacion entre HOH y KPA. HOHlo atende casonan urgente y lo crea un luga special pa e victima. Tambe lo haci esfuerso pa ekipa JZP cu e aparatonan adecua y training pa haci entrevista di menor. Un otro palabracion ta pa busca un medico forensico pa acumula evidencia pa OM.
Den october 2021 e colaboracion den cuadro di Family JusticeCenter lo cuminsa y e cooperacion entre e instanciananmenciona lo wordo coordina pa e ‘projectleider’ di FamilyJustice Center, sra. Daphny Tecklenborg. E proceso lo sincronisatambe cu e Codigo di Proteccion. Actualmente e Proyecto di Family Justice Center ta cay den cuadro di Sociaal Crisisplan(SCP) y e intencion ta pa esaki bira un colaboracion duradero mas pronto cu ta posibel.
E ambiente entre e instancianan tabata masha productivo y asina a yega na mas palabracion pa futuro. A palabra cu e instancianancu ta brinda ayudo residencial, lo revisa nan criterianan y lo crea un sistema con e instancia por wak unda tin luga di acogidabashi pa victimanan. Tur instancia ta mira e necesidad pa añadiservicionan di ayudo pafo di orario di oficina. Tambe lo mesterdesaroya mas servicio pa yuda e ofensor. Banda di esaki lo mester yega na mas desaroyo di tur profesional cu ta ehecuta e trabou pisa aki y lo mester crea programa pa evita y trata ‘burn-out’ cerca e trahadonan social. Un total di 22 palabracion a wordo haci. Den october 2021 lo bay reuni atrobe pa monitor e status di e palabracionnan.
Durante e siman di e tayer, e instancianan concerni na Aruba a haya sosten di diferente experto, manera di entre otro ‘EuropeanFamily Justice Center Alliance’, ‘FIER Nederland’, ‘OmadaTraining & Coaching’ (Signs of Safety) y drs. Paul Baeten cu ta fundador di ‘Veilig Thuis’ na Hulanda. E siman a wordo haciposibel cu sosten financiero y practico di CEDE ARUBA. Un danki tambe na e cooperacion cu Museao Archeologico y Cas di Cultura.


text:
ORANJESTAD, Aruba: “E hecho cu nos ta para aki awe ta netamente pa ilustra un di e teamnan cu a haya masha atencion di Gobierno e ultimo añanan”, asina Minister di Husticia, mr. Drs. Arthur Dowers a duna di conoce diaranson mainta para pafo dilanti Strandpolitie na Palm Beach. Hunto cu su colega di partido Robert Candelaria, a elabora riba e programa di partido pa e periodo 2017-2021 pa cual ta bayendo eleccion awor.
Papiando di Strandpolitie, Minister Dowers a accentua cu a ubica mas Polis na e post ey y ta evaluando pa den e temporada halto di turismo, pa aumenta e cantidad di Polisnan mas ainda. Ta importante pa splica cu na Strandpolitie no tin solamente Polis uniforma pa patruya, pero tambe tin recherchenan pa specificamente atende cu ciudadanonan of turistanan cu a haya nan mes den problema y kier haci un denuncia.
E programa di AVP ta contene varios aspecto, pero por consider’e un programa “interdelanta”. A percura pa tur aspecto di e programa aki tin como efecto, cu e lo mehora e calidad di bida di ciudadanonan, cu enfoke riba nan siguridad.
Entre e temanan principal ta atende cu asunto di hobennan den comunidad, nos a mira e ultimo añanan cu eynan tin basta risico. A tuma pasonan cu sin duda lo tin como consecuencia cu lo influencia e comportacion di e hobennan di forma positivo. Y caminda cu hobennan desvia, nos lo por atende cu nan den forma cu nan lo rehabilita y regresa den comunidad.
“Pa loke ta trata e risiconan cu nos ta core den comunidad, nos ta realisa cu nos ta coriendo dos risico grandi, di hendenan cu ta bin di afo pa comete crimen y e otro ta prevencion”, asina Minister Dowers a splica. El a amplia cu e prome, Aruba tin e cifranan di mas halto den solucion di casonan criminal den henter e area aki y den Reino Hulandes. Den e parti preventivo, ta haciendo tur posibel pa cera nos fronteranan pa hendenan no desea no drenta. Ta implementa reglanan mas estricto pa hende por drenta nos isla, pa cual a nota un caida den cantidad di hende no desea purbando pa bin Aruba pa keda den forma ilegal.
Pa e grupo di hende cu ta purba drenta den forma clandestino, Minister Arthur Dowers a enfatisa cu a percura pa intensifica e presencia di Kustwacht na costanan, uzando su avionnan, helicopter, su 7 botonan, hunto cu Boto di Polis, ta añadiendo un radar acerca pa aumenta bista riba lama. E mandatario a conta cu awor aki caba Polis y Kustwacht tin hende mirando e radar 24/7 pa garantisa siguridad.
Di otro banda, Ministerio Publico den su maneho nobo ta persiguiendo esunnan cu ta facilita e ilegalnan na Aruba, yudando nan cu luga di keda, auto, ideanan unda pa horta, etc. E castigonan pa esey ta traha den forma preventivo pa hende no presta nan mes na e tipo di negoshinan asina.
Esakinan ya ta forma parti di e maneho di Ministerio di Husticia pa e ultimo añanan, pero awor mas reenforsa ainda den e plan di gobernacion pa e siguiente 4 añanan.


text:
Oranjestad: Diasabra algo pasa di mey anochi, patruya di playa ta wordo manda na e snacktruck dilanti di Royal Plaza lo tabata tin un pelea y cu nan lo a dal un persona, cu esaki lo a bay cay y dal su cabes hopi duro riba vloer.
Na yegada polis enberdad ta bin topa cu un turista masculino benta knock out riba vloer dilanti di e snack truck. Na e sitio nan ta bin compronde cu lo tabata tin un pelea y e turista a haya un mokete cu mande di biaha vloer.
E persona cu a dal e turista lo a bandona e sitio den un Toyota Tercel blanco, un patruya di polis den cercania mesora cuminsa buska den e area pero sin resultado.
E turista un rato despues a bin bij y polis a nota cu e turista ta basta bou influencia, mirando cu e no tabata tin niun herida di gravedad, a opta pa transporte pa warda di polis caminda nan lo lag’e sosega pa e bin bij y despues hib’e su hotel bek.


text:
Tokyo2020
The 2020 Summer Olympics, officially known as the Games of the XXXII Olympiad and commonly known as Tokyo 2020, is a forthcoming international multi-sport event that is scheduled to take place from 24 July to 9 August 2020.
-
News
Allyson e ultimo atleta pa competi na Tokyo
Allyson Ponson e ultimo atleta di Aruba cu a competi den e Weganan Olimpico di Tokyo 2020 Diabierna mainta e…Read More »
-
News
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
News
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
News
Philip a competi na Tokyo
Atleta di tiro, Philip Elhage a mira accion diasabra na Tokyo E prome atleta Arubano a mira accion na Tokyo.…Read More »
-
News
Ultimo training pa Philip
Philip Elhage a hasi su ultimo entrenamento awe na Tokyo, Japon Awe diabierna (Tokyo) a tuma lugar e ultimo entrenamento…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Roy a bishita delegacion na e Villa
Presidente di COA, sr. Roy Mezas a bishita e delegacion di Aruba na e Villa Olimpico. Na vispera di e…Read More »
-
News
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »


text:
Un anochi cu basta accidente diadomingo. Un persona deteni y transporta pa warda despues di ocasiona accidente na e famoso crusada di Palm Beach na Noord.
Aproximadamente 7:30 pm a bolbe sosode un accidente na dicho crusada caminda un persona tabata mustra bou di influencia di un of otro substancia. Mesora polis a presenta y un rato despues a detene e persona. Daño material tabata minimo.
Tin di menciona cu e anochi aki tabata yena cu pelea y hende bou influencia na diferente sitio frecuenta rond nos isla. Polis como tambe 24ora.com tabata activo pa cubri mayoria di nan pa informa e comunidad.


text:
KRALENDIJK – Diputado Clark Abraham di bestuurscollege di Boneiru ta di akuero ku ombudsman ta tene un investigashon di Kuerpo Públiko Boneiru (OLB). E ombudsman ta investigá sinku kaso ku gobièrnu lokal ta tarda pa atendé.
Abraham: “Asina bestuurscollege tambe ke. Nos promé desishon tabata pa tene un evaluashon di e efektividat i integridat di e maneho di gobièrnu. Nos a hasi esaki mesora despues ku nos a kuminsá tres luna pasá komo bestuurscollege.”
“Nos ta duna bonbiní na e investigashon di ombudsman, pero esaki ta trata solamente un departamento spesífiko i e ta den forma di un lista di pregunta. E trayekto di reflekshon di OLB ta mas hanchu i mas profundo. Nos ke pasa den henter e maneho, di kumbre te na e takiyero, pasobra tin nesesidat di investigashon.”
Asuntunan kompliká
E asuntunan ku ombudsman ta investigá hopi bes ta mas kompliká ku nan ta parse, Abraham ta bisa. “Un ehèmpel: tabatin un tereno ku den añanan nobenta no tabata registrá korektamente na kadaster i asina a sosodé ku a pasa e tereno aki pa un otro hende, ku a traha un kas riba e tereno. A ofresé esnan ku a sufri daño di esaki un tereno alternativo, pero sin éksito. Mas despues e herederonan a pidi duna nan e tereno original bèk, lo ta bai bira hopi karu. Esaki nos ta tratando aktualmente.”
Pèrmit di sambuyá
Den e kaso di e pèrmit di sambuyá ku esun ku a pidi ta wardando for di aña 2012, segun e diputado eibou tin glas. Abraham: “Pa bo duna hende un pèrmit pa un skol di sambuyá ta meskos ku bo no a duna nan nada. For di dia di e Vestigingswet BES na 2011 no tin un moratorio riba dunamentu di un pèrmit pa skol di sambuyá. Ademas no a pensa riba e konsekuenshanan, pasobra ainda no tin un maneho alternativo pa e eksigenshanan di kalidat ku un skol di sambuyá mester kumpli kuné. Nos ta trah’ariba, pero mirando e falta di kapasidat esaki ta dura mas largu ku nos ke.”
Kumpli ku palabrashon
Bestuurscollege ke oumentá e kalidat i kapasidat di e maneho di amtenar, pero no tin e fondonan adekuá pa logra esaki. Abraham: “Nos tin 83 vakatura, si nos yena tur lo kosta nos 4.8 mion dòler kada aña. Pero segun e investigashon di Idee Versa nos ta haña 5.5 mion di ménos na supsidio liber. I esaki ta sin tene kuenta ku e fondonan èkstra ku a palabrá ku Reino pa mantenshon di nos infrastruktura i edifisionan di gobièrnu ku te awe nos no a haña. Ku défisit asina e kos ta bira penoso, i lástimamente e kliente ta sinti esaki.
Outor Pieter Hofmann


text:
ORANJESTAD - • Siman pasa trabounan a sigui pa realisa e agenda ambicioso di Gabinete Wever-Croes riba e tereno di integridad. Premier Evelyn Wever-Croes a reuni cu sr. Armand Hessels di Stichting Deugelijk Bestuur Aruba pa concretisa e partnership.
Minister Ruiz-Maduro a atende 'Bankiersdiner' cu e Embahador Hulandes na Washington
ORANJESTAD – Minister Ruiz-Maduro a atende tambe e 'Bankiersdiner' cu e Embahador Hulandes na Washington a ofrece pa e delegacion di Reino Hulandes cu tabata presente pa e reunion anual di IMF y Banco Mundial.
Interes general mester prevalese riba interesnan personal si kier trece cambio na Parkietenbos y vecindario
ORANJESTAD - E ley di Serlimar ta forma parti di un ley integral pa maneha desperdicio na Aruba. Na varios ocasion durante tratamento di e ley cu a tuma luga recientemente, a duna splicacion di con e ley di Serlimar ta e yabi pa Gobierno di Aruba por atende cu e problema di desperdicio.
Aruba A Sobresali Pa E Lucha Pa Bon Gobernacion Y E-government
ORANJESTAD - Siman pasa, durante e reunionnan di Nacionnan Uni, e enfoke principal di Prome Minister Evelyn Wever-Croes tawata pa yega na palabracionnan cu diferente instituto pa yuda Aruba den crea un fundeshi solido di bon gobernacion.
Minister Lampe A Reuni Cu Partnernan Importante Di Hulanda Riba Enseñansa
ORANJESTAD - Diahuebs 23 di october 2019 Minister di Enseñansa, Ciencia y Desaroyo Sostenible, dr. R. Lampe a haya bishita di A-Vet institute cu nan partner di Hulanda “Techniek College Rotterdam”.
Proyecto Supernova Di Fundacion Futura Pa Muchanan Muhe Entre 12 Pa 15 Aña
ORANJESTAD - Recien mundo a celebra Dia Internacional di Mucha Muhe (International Day of the Girl di United Nations). Pa Aruba tambe esaki ta un topico sumamente importante. FUTURA, durante e siman di innovacion di Aruba, ta preparando un bunita proyecto cu yama Supernova y lo bay enfoca riba muchanan muhe den innovacion.
Minister Giselle Mc William Ta Un Otro Hende Muhe Fuerte Den Politica
ORANJESTAD - Diaranson mainta, Prome Minister Evelyn Wever-Croes y Minister di Economia di Aruba, Xiomara Ruiz-Maduro a ricibi e grato bishita di Minister di Economia y Turismo di Corsou señora Giselle Mc William.


text:
Outoridat Merkado Finansiero
E Outoridat Merkado Finansiero (AFM, Autoriteit Financiële Markten) ta tene supervishon riba e merkadonan finansiero: riba sparmentu, invertimentu, seguronan i fiansanan. Ta importante ku e públiko, komèrsio i industria i gobièrnu tin konfiansa den e merkadonan finansiero. I ku e merkadonan ta operá di un forma kla i honesto.
Supervishon den Hulanda Karibense
E AFM i e Nederlansche Bank (DNB) huntu ta ehersé supervishon riba kompanianan finansiero den Hulanda Karibense. Kada empresa tin sea e AFM òf e DNB komo promé punto pa dirigí su mes na dje. Asina, e funshonamentu komo instituto di krédito òf asegurador, en prinsipio ta un asuntu di e DNB. E funshonamentu komo proveedor di krédito, konsehero, intermediadó òf agente outorisá di seguronan òf kréditonan, en prinsipio ta un asuntu di e AFM.
Punto di Notifikashon Merkado Finansiero
Komo konsumidó òf invershonista bo tin kontakto ku e Punto di Notifikashon Merkado Finansiero. E Punto di Notifikashon ta dunabo kontesta riba bo preguntanan i ta risibí notifikashonnan i kehonan tokante e merkado finansiero.
Formulario di kontakto pa empresarionan i konsumidónan
Lokèt pa Empresario
E lokèt pa empresario ta e entrada sentral pa empresanan finansiero (i empresanan relatá) ku ta buska kontakto ku e AFM. E lokèt pa empresario ta yudabo ku preguntanan tokante entre otro e kontenido di e Lei riba e supervishon finansiero (Wft).
Hibamentu di palabra – prensa i media
E departamento di komunikashon ta sòru pa e kontakto entre e media i e AFM. Representantenan di prensa i media por akudí serka e boseronan di e AFM ku pregunta i petishonnan.


text:
ORANJESTAD, Aruba- Post Aruba N.V. ta masha contento di por celebra hubileo di nan trahado aprecia Lidia Beaumont, kende a drenta den servicio dia 3 di Juli 2007. E ta cera 10 aña trahando den servicio postal.
El a cuminsa como “Medewerker Internationale Rekeningen” y awo e ta ocupa e posicion di “Reporting Officer”. Lidia Beaumont ta un persona cu semper cla pa yuda y tuma mas responsabilidad, por confia den su capacidadnan. Banda di esaki, e ta hopi keto, reserva y hopi dedica na su trabou.
Lidia Beaumont tin hopi conocemento y semper ta busca pa sa mas. E ta un bon compañero di trabou, su coleganan a duna di conoce. Post Aruba NV ta gradici Lidia Beaumont pa tur e añanan aki di dedicacion pa sigui celebra hopi aña mas cu e compania.
A funda e compania priva Post Aruba N.V. na aña 2005. Su oficina principal ta situa na J.E. Irausquin Plein # 9 na Oranjestad y tin 2 oficina adicional na Santa Cruz y San Nicolas. Ey ta ofrece tur tipo di servicio, for di manda un envelop, te na carga pisa. Post Aruba N.V. diariamente ta yega na 42 mil adres situa tur rond di nos isla. Mas cu djis un servicio, e empleadonan atento ta percura pa tanto comunidad como sector comercial por comunica cu otro.
Pa mas informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba N.V y Aruba Stamps.


text:
WILLEMSTAD – Derecho igual i aseptashon sosial ta para sentral den e dokumentario One Kingdom, One Love di direktor Sebastian Kes. Bou di enkargo di e organisashon tras di e barku di gaypride na Amsterdam el a potretá algun homo, lesbo i transgender na Aruba, Kòrsou i Sint Maarten. E siman aki a pasa e sine pa promé bia na Willemstad.
Quensley ‘Q’ Raphael ta biba na Kòrsou i e ta homo for di tempu ku e por a pensa. “Tur hende tabata mira ku mi ta diferente. Bo ta mira ku mi ta afeminá, un tiki femenino.” Tòg su coming out no tabata fásil. Su mama a rabia i su tata a haña un black-out. “Pero despues e aseptashon a bini i nan no a kore ku mi manera serka hopi di mi kompañeronan aki na Kòrsou.
Mario Kleinmoedig, aktivista homo di hopi tempu, ta bisa ku kada isla tin su propio eksperensia ku homoseksualidat. “Nos kultura ta diferente for di Hulanda. Nos ta hopi mas indiskutibel den nos rechaso. Serka nos religion tambe ta hunga un papel grandi. Na Hulanda nò. Derecho humano tampoko no ta hunga un ròl den e eksperensia i aktitut di kurasoleñonan.
Bèrgwensa
Glenda Ottenheim tin un yu muhé lesbiana. E ta bisa ku na Kòrsou homoseksualidat tin un dimenshon èkstra ora un yu muhé òf hòmber divulgá nan preferensia seksual komo homoseksual. “Aki mayornan mester dil ku rechaso i bèrgwensa. Bo ta preferá di no papia di nada. Ami ta nenga esaki. Mi no tin bèrgwensa di nada.”Ottenheim sa kuantu abusu tin, kuantu miedu tin. “Tin yu ta kana rònt ku karta di despedida den nan telefon, pa nan mata kurpa. Komo mama bo no por ignorá esaki asina numa, tòg?”
Alex Rosaria, lider di e partido PAIS ta un di e miembronan di e pènel despues ku e sine kaba. Huntu Ku Kes, Kleinmoedig i Stephen Walroud di PAR e ta diskutí ku sala tokante di e sine i homoseksualidat na Kòrsou. Segun Rosaria e kaminda di bai ta largu ainda, pero aworakí a bira tempu si pa bini ku legislashon kontra diskriminashon. E ta pensa ku por haña sosten polítiko p’esaki. Ounke e ta atmití ku den e koalishon aktual ainda no por fòrsa masha kos.
Diabel
E kosnan aki por pone Ottenheim rabia mashá. “Pensamentu medieval. Den e sine Wini Raveneau (parlamentario pa Pueblo Soberano, red.), ta kompará hende homoseksual ku diabel. E ora ei mi tin derecho di bisa ku mi ta konsider’é un hasidó di brua.”
E sine lo pasa rònt Kòrsou e lunanan binidero i lo pas’é na skolnan.
Outor Dick Drayer


text:
ORANJESTAD – “Enseñansa no por keda asina despues di e krísis di corona. E mester bira digitalisá i personalisá”, e minister di enseñansa arubano Rudy Lampe ta haña. Pero esaki ta resultá di ta un lucha formal pa alkansá pasobra promé ku e krísis e isla a kaba di kuminsá algun proyekto di pilot.
Ora ku djabièrnè 13 di mart gobièrnu a sera skolnan, dosente di kímika Marcia Lopez mésora a kuminsá ku tur sorto di programa pa por duna lès na distansha. El a paga tambe pa haña upgrade.
“Nada no tabata obligatorio direktamente di e skol. Pero hopi dosente mes a kuminsá tuma inisiativa. Ami mes tabatin un tiki suerte serka un mal suerte: tres aña pasá ora mi a sker un múskulo den mi skouder, mi a kuminsá digitalisá tur mi lèsnan. I asina awor ta mas fásil pa duna lès online.”
Kico alumnonan ta haña di lès online?
Lopez ta bisa ku dunamentu di lès online ta difikultoso. Tantu pa dosente komo pa alumno. “Ta mas kansansio ku pa para dilanti klas. Mi sa haña problema ku mi nèk. Por lo demas mayoria di e alumnonan tin solamente nan telefon pa sigui lès i esaki no ta ideal. Tambe mi tin alumno di èksamen final ku no tin wifi, ke men ku nan no por sigui niun lès online.”
‘Asta ta menasá di paga ménos salario si nan no duna lès online’ – Bònt di dosente Simar
Bònt di dosente Simar ta bisa ku nan ta haña keho di dosente ku e direktivanan di skol ta pone preshon riba nan pa duna lès online. “Asta ta menasá di paga ménos salario si nan no hasié. Pero no ta tur dosente ta ekipá pa duna lès online.
Direktiva di Enseñansa kuminsamentu di aprel a start un enkuesta bou di skolnan pa haña un mihó bista di kon e enseñansa di distansha ta bai den práktika. “Ke men unda tin defekto i unda tin nesesidat di sosten”, John Hessen, inspektor-general di enseñansa, ta splika.
E deadline tabata 6 di aprel i a prolong’é te 14 di aprel. Pero awe a sali ku ainda tur direktiva di skol no a manda e lista di pregunta bèk. “Ke men i imágen no ta kompleto ainda”, segun Hessen.
Ke men pregunta manera kuantu mucha no por a haña lès for di 13 di mart, gobièrnu no por kontestá ainda. A prolongá e seramentu di skolnan pa motibu di corona te 11 di mei. E èksamennan di skol ku ta kuminsá 4 di mei lo sigui i esakinan si por tene na skol.
“A palabrá ku ta hasi mas tantu posibel online”, minister di enseñansa Lampe ta bisa. “Si akaso esaki no por, por tuma èksamen na e skol aki. Pero sí ku medida di prekoushon manera distansha sosial.”


text:
Global Entrepreneurship Week ku programa virtual, interesante i variá
Global Entrepreneurship Week ku programa virtual, interesante i variá
WILLEMSTAD – E aña aki, pa di shete okashon konsekutivo, e direktiva organisadó di Global Entrepreneurship Week (GEW) Curaçao, huntu ku su partnernan, a prepará un programa interesante. E siman durante lo selebrá emprendimentu na 2020 ta di 16 pa 22 di Novèmber. “E pandemia a pone ku nos tambe mester a sinta pensa kon nos lo por a kontinuá ku Global Entrepreneurship Week di un forma inovativo i adaptá na e situashon aktual,” sra. Elgenia Pieternella, presidente di GEW pa Dutch Caribbean, a bisa. “Pa Kòrsou nos a skohe komo slogan; ‘Business The Unusual Way’. E tabata un reto grandi, pero mi por bisa ku orguyo ku despues di masha hopi ora di brainstorming i preparashon, nos por presentá un programa diferente, variá i di kontenido interesante. Diferente pasobra e aña aki tur nos aktividatnan lo ta virtual, variá pa un skala amplio di tema ku lo tira lus riba dje i di kontenido interesante pasobra kada presentadó ta profeshonalnan ku a proba nan mes, tantu riba merkado lokal, komo internashonal den e áreanan di ekspertisio ku nan lo trata. Mi ta papia di ‘nos’ pasobra e aña aki nos ta bai hasi programanan en konhunto ku GEW Bonaire, ku kua pa algun aña kaba nos tin un kolaborashon estrecho i tambe ku Sint Maarten, a base di un MoU ku nos a firma e aña aki ku The PWR Agency pa organisá GEW.”
Mas aleu e presidente di GEW pa Dutch Caribbean a bisa ku mester elogiá e esfuerso i kontribushon di kada organisashon i individuo partner. “Despues ku aña pasá GEW Curaçao a gana e premio: ‘Catalyzer For Most Partners Per Capita’, entre 170 pais na e kongreso mundial organisá na Bahrain pa Global Entrepreneurship Network, nos mira ku e famia di partner a sigui krese. Esei ta yena nos ku satisfakshon. Alabes mi por informá ku GEW Curaçao 2020 tin asina tantu aktividat ku nos a opta pa hasi algun evento pre – i post e siman di 16 pa 22 di Novèmber,” sra. Pieternella a informá. “Mi ta kere ku pronto nos lo por anunsiá un Entrepreneurship Month komo ku e konsientisashon ku mester sigui stimulá ‘entrepreneurship’ a sigui oumentá ku añanan ku nos ta tene GEW.”
Nos ta invitá tur hende pa bishitá e website www.gewcuracao.com, ku ta e plataforma prinsipal kaminda por haña informashon i alabes por registrá pa e diferente aktividatnan. Banda di e website nos lo kompartí informashon tambe riba e página di Instagram i di Facebook di Global Entrepreneurship Week Curaçao i lo hasi live streaming di e aktividatnan.”


text:
DEN HAAG – No por bisa nada ainda ku siguransa tokante e viro di zika i e konsekuenshanan eventual. Esei ekspertonan riba enfermedat kontagioso a bisa tokante e viro di zika awe den Tweede Kamer durante un briefing tokante e viro di zika.
Durante e briefing a papia tokante e posibel relashonnan di e viro di zika i otro enfermedat. Tambe a papia di un kantidat di kaso di morto kaminda zika kisas a hunga un ròl. E parlamentarionan ker a sa tambe kon a reakshoná na Hulanda Karibense, i si e islanan ta prepará.
Anteriormente WHO a deklara estado di emergensia. Pero segun profesor Marion Koopmans, hefe di virologia na Erasmus Medisch Centrum esaki ta un estado di ta èkstra alerto kaminda investigashon mester trese klaridat. “Ke men: no tin drama, pero si ta importante pa haña sa lihé i bon ta kiko ta pasando.”
Kaso di morto na Sürnam
Na Sürnam siman pasá kuater hòmber lo a fayesé di e konsekuenshanan di zika. Koopmans: ”Fayesé ku zika òf di zika? Esei ta un diferensha masha importante ku nos no sa ku e datonan ku nos tin aworakí.”
E ta añadí ku pashènt ku síndrome di Guillain-Barré (GBS), un malesa di nervio, por muri si nan múskulonan di respirashon paralisá. Ta investigá e relashon entre zika i GBS, pero no ta sigur.
Katedrátiko Jaap van Dissel, direktor di e Sentro di kombatimentu di enfermedat kontagioso di Rijksinstituut voor Volksgezondheid en Milieu (RIVM): “Mi a papia ku e dòkternan ku ta tratando e pashèntnan. Den e artíkulo den korant tabatin muchu poko detaye pa bisa ku ta pashènt malu. Tur tabata pashènt ku mas problema médiko. Ounke bo no por ekskluí.”
Hulanda Karibense
Segun Rob Sardeman, manager di proyekto salubridat na Hulanda Karibense, Hulanda Karibense a prepará pa e viro di zika. “Riba tur isla tin un programa eksistente ku ta kontrolá. Nan ta wak ku tin kaminda pa sangura brui. A intensivá e aktividat aki.”
Agnes Wolbert (PvdA): “Kasi nunka bo no ta tende nada di muhé na estado, kon pueblo ta trata ku zika?” Van Dissel: “Tabatin hopi intrankilidat pa motibu di un retraso di informashon, esaki a bira ménos. Hendenan ta reakshoná basta trankil.”
Organisashonnan di biahe
E organisashonnan hulandes di biahe ku ta aktivo den Karibe ta reakshoná resigná. Petra Kok, bosero di TUI: Zika no ta masha dañino, ku eksepshon di muhé na estado.” E grupo ei por kambia nan pasashi sin gastu, algun desena a hasi esaki último tempu. Pero zika tei mas largu kaba i e hendenan sigur ta bon na altura. E kantidat di kambiamentu di pasashi a kuminsá baha.”
Outor Pieter Hofmann


text:
Kòmplimènt i Keho
Bo feedback ta importante pa nos tim. Konstantemente nos ta buska oportunidat pa mehorá e kalidat di kuido i servisio. Kehonan ta yuda nos rafiná i drecha e manera ku nos ta hasi nos trabou na Curaçao Medical Center. Meskos, un kòmplimènt ta motivá nos tim i yuda nos rekonosé ora nos ta kumpli ku òf superá standard di kuido.
Prosedimentu di keho
Si bo ta satisfecho ku e kuido risibí, bisa otronan, si no ta asina, bisa nos!
Curacao Medical Center ta haña importante ku e pashèntnan ta satisfefcho ku e kuido risibí. A pesar di tur e esfuersonan, por surgi sentimentunan di insatisfakshon i mal komprendimentu pa ku e atenshon i kuido risibí. Nos ta rekomendá bo pa entregá un keho mas pronto ku ta posibel pa asina nos por prosesá esaki.
Unda mi por bai ku mi keho?
Un keho por ser deskutí mihó kaminda e ta originá. Bo por drenta den kontakto ku e hefe di e departamento konserní. Tambe bo por entregá bo keho na e funshonario di keho. Huntu por determiná kon pa manehá e keho. Por ehèmpel dor di intervenshon.
Maneho di keho
Tur e kehonan ta ser registrá i raportá na e Hunta di Direktiva. Un keho por ser manehá den e siguiente formanan:
– Petishon pa solamente registrá e keho: esun ku ta entregá e keho no ke e opinion/investigashon di e komishon di keho, pero e ke duna un señal òf informá e defekto òf insatisfakshon. E keho aki ta ser registrá i analisá.
– Petishon pa un mediashon/intervenshon (solushon práktiko): e funshonario di keho ta risibí e keho i ta buska un solushon;
– Petishon pa un investigashon: e Komishon di Keho ta investigá e keho i ta husga e kaso (ta duna su opinion). E Komishon di Keho ta atendé solamente kehonan por eskrito (ku ta butá pretu riba blanku).
Tambe ta posibel un kombinashon di diferente formanan.
Si esun ku ta entregá e keho ke un intervenshon di e funshonario di keho i/òf ke un investigashon di e Komishon di keho, e lo tin ku yena i firma un formulario di autorisashon (pèrmit pa wak den e dossier médiko) (si esaki ta necesario pa ku e maneho di e keho). Pa medio di e pèrmit aki, esun ku ta entregá e keho ta autorisá e médikonan, enfermeronan i paramédikonan involukrá den e kaso pa duna informashon i investigá e dossier médiko dor di e funshonario di keho i e Komishon di keho, según esaki ta nesesario pa ku e maneho di e keho.
E Komishon di Keho
E Komishon di Keho ta independiente i imparsial i tin e tarea pa duna su opinion ofer di e balides di e keho basá riba e investigashon ku a ser inisiá. Durante di un reunion, e Komishon di Keho ta duna esun ku a entregá e keho e oportunidat pa e por splika su keho verbalmente. Durante di e reunion aki e akusado tin e oportunidat pa reakshoná verbalmente. Normalmente tur dos partido ta ser skuchá simultáneo. Tur dos partido tambe por ser asesorá dor di un persona ku nan mes a skohe pa asina trata e keho. Despues, e desishon di e Komishon di Keho ta ser mandá na esun ku a entregá e keho, e akusado, e hefe konserní i e Hunta di direktiva.
Importante
Indiká bon kla e kausa di bo keho i kiko bo ke logra. Un keho bon formulá ta evitá malkomprendementu i desepshonnan. Inkluí tur e detayenan manera ta indiká riba bo karchi di pashènt.
Si bo ta entregá un keho di un pashènt, tambe indiká su nòmber, adrès, number di telefòn i si ta posibel tambe su e-mail.


text:
Diabierna, 7 di mei. Cu hopi orguyo Miguel Mansur, lider di e partido nobo liberal progresivo Accion21, a entrega e lista di candidatonan di partido awe 9’or di mainta.
Accion21 kier felicita cada un di nan candidato pa e esfuerso, motivacion, pasion, y determinacion pa forma parti di un movecion nobo y innovativo. Un partido cu no kier priminti, pero haci.
Danki y un pabien na tur e “Accionista” dinamico di e famia Accion21.
Seguidamente, nan kier invita henter Aruba pa tuma accion durante e proceso di coleccion di firma.
E lista di Accion21 ta integra pa 14 candidato cu experticio den diferente areanan pero cu ta lucha pa e mesun meta, hiba Aruba dilanti.
- Miguel Mansur
- Daphne Lejuez
- Gerald Vingal
- Cristian Soto Garcia
- Diego Acevedo
- Flora Petronilia
- Zoraida Conijn Berkel
- Mitchell Ho-Asjoe
- Tony de Jonge
- Hans Zaandam
- Edmar Gietel
- Raymundo Dijkhoff
- Leonardo Maduro
- Leonardo Figaroa


text:
E chauffeur cu a core bay ta biba den e mesun caya poco mas pazuid
Diasabra mainta a drenta informe di un accidente hit and run na Pitastraat, mesora a dirigi un patruya na e sitio. Na yegada di e patruya a bin conpronde cu aki ta trata di un accidente unda cu un auto a pasa dal e cura di un cas kibra y e chauffeur a sigui core bay. Polis a bay controla poco mas pazuid y a wak e Mitsubishi Lancer color silver A48938 cu tin un lus kibra y sla na e wantalodo banda robez y cu un pida remnante di e auto cu a dal e muraya cu polis a bay cun’e tabata falta na e auto aki ademas di e motor ainda cayente y e lastra di lodo di cu e auto a caba di yega no mucho rato pasa a bin comproba cu definitivamente esey mes ta e auto cu a dal e cura kibra. Como cu e chauffeur mes tabata drumi polis a papia cu e tata di e chauffeur kende e mes a declara di cu lo bay atende cu e gastonan pa drecha e cura.


text:
Aruba
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Aruba, un isla situa den e parti zuid di e Lama Caribe 27 km noord di e peninsula di Paraguaná na Venezuela, ta un pais autonomo cu ta forma parti di e Reino Hulandes. E isla ta cubri un area di 193 km2 y desde 2016 ta conoce un poblacion di 110,496 hende.[1]
Oranjestad ta e capital di Aruba y na mes momento e ciudad mas habita cu un poblacion estima na 35,000 hende. Aruba ta rondona pa lama y mester comparti frontera di su awanan teritorial cu tres pais. E frontera den direccion oost ta wordo comparti cu Corsou, e fronteranan den direccion zuid y west ta ser comparti cu Venezuela y den direccion noord ta comparti e frontera cu Republica Dominicana.[2][3] E punto mas halto di Aruba ta e sero Jamanota (188m) cu ta situa den Parke Nacional Arikok na e parti noord oost di e isla, pero e sero mas central y visibel ta Hooiberg (165m).
Aruba su posicion central entre Estadonan Uni di Merca y continente di Sur America, democracia stabil, clima leve y sistema di impuesto cu reglanan suave pa compania stranhero a atrae varios negoshi internacional pa establece nan mes riba e isla. Desde 1926 cu e construccion di e refineria pa refina azeta na San Nicolas di Lago Oil & Transport Company y atrobe na 1986 cu inversion di gobierno pa desaroya sector turistico, caminda varios cadenanan hotelero Mericano a establece nan mes na Palm Beach, e economia y poblacion di Aruba a conoce un crecemento rapido cu a pone cu pa casi un siglo Aruba a disfruta di un calidad di bida halto den region Caribe.
Historia
Epoca Preceramico
Segun Museo Arqueologico[sic] Nacional Aruba, e sitio arkeologico mas bieu na Aruba ta Sero Muskita. Na e sitio aki nan a haña solamente un herment di piedra. Na un otro sitio na Arikok a haña un herment similar. Basa riba e tecnica uza pa completa e hermentnan y nan forma, e arkeologonan ta pensa cu tawatin hende sa bishita Aruba incidentalmente desde 4000 aña pasa caba.[4] E prome evidencia cu tawatin hende bibando riba e isla ta indica cu hendenan a hasi Aruba nan patria desde por lo menos aña 500BC.[5] Nan tawata considera hendenan semi nomadico y tawata jaag, pisca y coleciona nan cuminda y no tawata hasi uzo di agricultura, ni traha ceramica.[5]
Epoca Ceramico
Arkeologonan ta sintetisa cu entre añanan 900 y 1000, un grupo nobo di hende a yega Aruba for di area di Falcon. E grupo aki tawata forma parti di e Caquetionan cu en turno tawata forma parti di un cultura politico den e region, yama e Falcon Costal.[5] Nan tawata uza e lenga tambe yama Caquetio cu ta forma parti di e famia di idioma Arawak. Nan yegada ta marca e inicio di e epoca Ceramico di Aruba. E comunidadnan mas importante di e Caquetionan tawata Tanki Flip, Santa Cruz, Savaneta y tambe Tanki Leendert y Parkietenbos y rond di e comunidadnan tawatin un red di sitionan uza pa pesca, colecion di cocolishi y agricultura.[5] Ta parse cu e Caiquetionan a habita e isla te algun aña despues di yegada di e Spañonan. Awendia ainda tin cuebanan y baranca rond e isla caminda tin pinturanan haci pa e habitantenan di e isla, pensa di ta mil aña bieu. Investigacionan arkeologico aindo no por detemina si e pinturanan ta pinta pa e Caquetionan of pa e prome habitantenan di Aruba.
Periodo Spaño
Durante un campaña di exploracion na aña 1499, e explorador spaño Alonso de Ojeda a descubri Aruba. E prome indicacion di e isla ta riba un mapa publica na aña 1500 di e continente Sur Americano recien descubri, pinta pa e cartografo Juan de la Cosa. Durante e decada aki, cu autorisacion di Reina Isabel di Castilla y Rey Fernando II di Aragon sin conocemento di Cristobal Colon, e isla a bira un posesion capital di monarkia catolico di Spaña pa e siguiente 135 aña. Prome bou di Gobernacion de Coquivacao, un entidad teritorial administrativo sin poder ehecutivo. Despues di esaki na 1508 Aruba a forma parti di Nueva Andalucia. Desde 1526 e isla a bira parti di recien crea Provencia de Venezuela cu su prome capital sinta na Santa Ana de Coro caminda awe e ciudad Coro den estado di Falcon na Venezuela ta situa. Durante e temporada Spaño, Aruba a wordo despobla y repobla algun biaha cu habitantenan nativo di e otro islanan di e region Caribense cu tawata traha riba plantacion of den mina riba isla di Hispañola, cu tambe tawata bou dominio Spaño.
Periodo West-Indische Compagnie
Durante culminacion di Guera di Ochenta Aña na aña 1636, e Shete Provincianan di Hulanda a logra nan independencia di Spaña. Siguendo e logro aki, un compania funda na Amsterdam yama Geoctroyeerde West Indische Compagnie (WIC) bou mando di Johannes van Walbeeck, a conkista Aruba for di e Spañonan. Na 1674 despues di varios aña cu problema financiero WIC a desolve. Pero debi na demanda grandi pa negoshi den e region Caribense un Tweede Geoctroyeerde West-Indische Compagnie a wordo funda na 1675. E di dos version di WIC a tuma over e teritorionan, flota y establecimentonan di e prome version di WIC. E di dos version di WIC a desolve den aña 1792.
Periodo Colonial
Despues di 1795 Aruba a sigui como colonia di e Bataafse Republiek y despues Koninkrijk Holland. Durante e Gueranan Napoleano y Guera Revolucionario na Europa e Hulandesnan no tawatin e recursonan necesario pa proteha nan colonianan. Esaki a hasi'e posibel pa e marina real Britanico conkista casi tur e colonianan Hulandes rond di mundo. E Britaniconan a ocupa Aruba di 1802 te cu 1816, cu excepcion di un periodo di dos aña entre 1804 y 1806.
Reino Hulandes
Desde 1830 Aruba ta parti di Koninkrijk der Nederlanden (Reino Hulandes) den un of otro forma. Te cu 1935 Aruba, hunto cu e islanan Corsou, Boneiro, Sint Eustatius, Sint Maarten y Saba, tabata forma parti di e teritorio yama "Curaçao en Onderhorigheden". Di 1936 pa 1948 a cambia e nomber pa "Gebiedsdeel Curaçao" y di 1948 pa 1986 pa Antias Hulandes. Riba 1 januari 1986 dia cu e Status Aparte a drenta na vigor, Aruba a bira un pais autonomo den Reino Hulandes.
Desde 2 mei 2015 Aruba ta bou di supervision financiero di organo independiente den Reino Hulandes, College Aruba financieel toezicht (CAft).[6] E organo ta duna conseho na Gobierno di Aruba y tambe percura pa ehecutacion di e presupuesto di Aruba keda den balansa y ta dentro di limitenan stipula entre Hulanda y Aruba.
Geografia y medio ambiente
Caracteristica general
Aruba ta un isla rondona pa e lama Caribe. E isla ta cubri un area terestre di 193 km2. Aruba tin alrededor di 75 km di costa, sin conta e rifnan pazuid di e isla.
E costa west y zuid di Aruba ta rondona pa laman relativamente seco y trankil cu playanan di santo blanco. E topografia di e tereno na e costa west y zuid di e isla ta plat. Casi henter e costa zuid di e isla, cuminsando for di Paardenbaai na Oranjestad te cu Indiaanskop na San Nicolas, ta separa di lama grandi pa un cadena los di rif cu ta forma un lagun cu ta corre paralel cu e costa. Den direccion noord di e area mas central di e lagun tin un baia ta habri den e zona humeda Spaans Lagoen. Den direccion zuid oost di Spaans Lagoen tin e mondi di manglo yama Mangel Halto. Den cercania di Hudishibana, e punta mas noord west di e isla, tin un duna di santo blanco. E costa norte di Aruba ta consisti di klipnan di piedra y lama bruto. E topografia di e costa norte y e interior di e parti aki di e isla ta varia den elevacion y ta arido. Na varios parti di e costa norte e forsa persistente di e olanan a causa bocanan pa forma den e piedra. Otro formacion natural cu por observa na parti ki Aruba ta cuebanan manera Quadirikiri y Fontein, brug natural manera antes Natural Bridge y tambe formacion di baranca Ayo y Casibari.
E seronan ubica na e parti mas west di e isla bayendo direccion oost ta e plataforma di Hudishibana, Sero Muskita (50m), Sero Grandi (50m) y Sero Tres Cabes (20m), Turibana, Sero Boegoeroei, Alto Vista (72m), Sero Pos di Noord, Sero Sumpiña (48m), Sero Gerard (18m), Jaburibari, Sero Koeriboeri y Sero Crystal (89m). Un di e seronan mas visibel y central riba e isla ta Hooiberg (165m). Pazuid di Hooiberg tin Sero Biento, Sero Canashito (75m) y Sero Tijshi. Mas oost den Santa Cruz tin Urataka y e dos Seronan Warawara. Den Parke Nacional Arikok, na e costa noord oost, e seronan di Daimari, Sero Cabai (165m), Jamanota (188m)y Arikok (185m) ta situa. Nan ta forma parti di un cadena di sero cu ta extende den direccion noord west y ta core hunto cu e costa. Sero Alejandro panort di Savaneta, Sero Blanco (34m) panort di San Nicolas, Sero Colebra y Sero Colorado ta e seronan ubica na e parti mas oost di e isla.
Na e parti central di e costa west di e isla tin e moeras Bubaliplas, cu antes a wordo usa como saliña.[7] Bubaliplas ta cubri un area di 43 hectar. E moeras ta contene un curpa di awa permanente den parti interior di e isla. Bubaliplas ta forma parti di un cadena di saliña cu ta core paralel cu costa west di Aruba entre Bushiri y Hudishibana. E parti mas pazuid di e saliña, den pasado a wordo reclama pa facilita construccion di edificio y tereno pa practica golf. Cu excepcion di Bubaliplas, cu su fuente primario di awa ta bin di e planta pa limpia awa di riool, e resto di e cadena di saliña y e interior di e isla ta normalmente seco. Si e tereno interior di Aruba ta cubri cu un variedad di sistema separa di riu seco, tambe yama rooi. Acumulacion di awa den e seronan durante temporada di yobida cu no wordo absorbi den tera, ta dren via rooinan bek den lama of den dam. Tin biaha despues di yobida fuerte, e rooinan cu forma na e banda mas west di e isla ta dren via e cadena di saliña bek pa lama, caminda por observa e resto di e saliñanan temporariamente inhunda.
Economia
Aruba tin un economia chikito compara cu otro pais den region Caribe, cu desde 2004 tin un averahe di produccion nacional bruto di 4.2 mil miyon florin pa aña. Aruba su economia ta uno specialisa den turismo, caminda mitar di PNB ta wordo genera den e sector aki. Na aña 2016 e mercadonan turistico mas importante pa Aruba tabata Merca, Venezuela, Canada, Hulanda y Colombia. Merca ta Aruba su pareha di comercio mas grandi y mas importante.
Den aña 1840 e mata soculento aloe vera a wordo introduci riba e isla. Funda na 1890 pa Cornelius Eman, Aruba Aloe Balm a cuminsa cultiva aloe na scala grandi. Na un momento gran parti di e isla tawata cubri cu mata di aloe. Durante e tempo aki Aruba a bira e exportado mas grandi di aloe vera na mundo.
Na cuminsamento di siglo 20 un otro industria a yega na domina e economia Arubano, e industria petrolero. Arend Petroleum Maatschappij a establece su mes den area di Eagle Beach y Lago Oil & Transport Company a establece su mes den centro di San Nicolas caminda tin un bahia natural relativamente hundo. E facilidadnan di Arend Petroleum Maatschappij a wordo desmantela ora cu e compania aki a move di Aruba. Lago a keda opera e facilidadnan na San Nicolas te cu 1985 ora nan a dicidi di termina produccion na Aruba. Durante tempo di Lago Aruba a conoce crecemento economico rapido y tambe infrastructura moderno a wordo introduci rond di e isla.
Prome cu 1985 tabata tin un sector turistico presente riba e isla, pero esaki tabata uno chikito. Despues cu Lago a sera y Aruba a logra su autonomia, e Gobierno di Aruba nobo a dedica placa y atencion pa atrae cadena di hotel mericano pa establece nan mes riba e isla y laga e sector crece. E resultado ta cu awendia tin hopi hotel internacional presente practicamente riba full e costa west di Aruba y tambe tin hopi compania crusero cu ta uza Oranjestad como stop den itinerario Caribense. Aruba ta wordo bishita pa mas cu 1 miyon turista "stayover" tur aña.
Na 2017 Aruba tabatin e concentracion di mas halto di cafenan Starbucks Coffee pa capita den region Caribe y di cuater mas halto na mundo despues di Monaco, Merca y Canada cu 2.7 cafe pa cada 100,000 habitante.[8]
Infrastructura
Utilities Aruba NV ta encarga cu e produccion y distribuimento di energia riba e isla. E unico doño di e compania aki ta Gobierno di Aruba. Tin dos compania ta cay bou di Utilities Aruba NV; Water- en Energiebedrijf NV (WEB) y NV Elmar. WEB ta responsabel pa e produccion di electricidad y tambe esun di awa na su planta di desalinacion situa na Balashi. Desde fin di aña 2009 WEB ta cumpra y bende energia produci pa varios fuente di energia sostenibel rond di e isla. Elmar ta suministra e isla cu electricidad produci pa WEB via un red di distribuimento consistiendo di 7 substacion, 34 stacion di cambio y casi 900 transformator.
Na aña 2009 a completa construccion di e prome parke di biento na Vaderpiet. E facilidadnan ta consisti di 10 molina y por produci un maximo di 30MW . E compania Windpark Vader Piet NV ta exploita e facilidadnan y ta bende e coriente produci den e parke na WEB. Durante aña 2015 a construi a prome parke solar riba e isla. E structura ta cubri e parkeerplaats publico principal di Aeropuerto Internacional Reina Beatrix y ta consisti di 14,400 modula fotovoltaico solar. E parke por produci un total di 3.3MW.[9] Entre 2017 y 2019 e di dos parke solar riba e isla a wordo construi riba tereno di Refineria di Aruba na San Nicolas. E parke por produci 5.9MW y ta cubri un area di casi 91,000m2.[10]
Pa e periodo desde comienso di aña 2021, 18% di e energia produci pa WEB, tin un fuente sostenibel.
Moneda
E moneda oficial di Aruba ta e florin. Placa efectivo den circulacion riba e isla ta consisti di moneda rondo den varios tamaño di 0.05, 0.10, 0.25, 1.00 florin; un moneda cuadra cu rand rondo di 0.50 y briyechi di 10, 25, 50, 100 y 200 florin. Aruba ta actualmente e unico pais na mundo cu tin un moneda cuadra den circulacion, pero esaki por causa inconveniencia ora haci uzo di mashin cu ta acepta placa efectivo pasobra nan ta traha pa acepta moneda rondo so.
Na Aruba e dollar Mericano ta acepta casi tur caminda. E florin cu e dollar ta mara na otro abase di un tarifa oficial fiho di AWG 1,79 pa cada US$ 1,00.[11] Cu e resto di monedanan stranhero, incluyendo e euro, e florin tin un tarifa dinamico riba marshe di divisa stranhero. E balor interno y externo di florin ta maneha pa e Banco Central di Aruba (CBA). Tambe e banco ta dirigi e polisa monetario, supervisa e sistema financiero nacional y tin derecho pa traha moneda y imprimi nota di florin. E maneho di e reservanan di oro y divisa ta ser ehecuta pa CBA.[12]
Na aña 2019 CBA a emiti un serie nobo di briyechi pa e florin asina reemplasando e serie bieu cu tawata den circulacion. Apesar di ricibi un rediseño completo cu ta inclui varios caracteristica estetico representando Aruba su cultura, flora y fauna, tambe a introduci caracteristicanan pa seguridad di nivel superior incluyendo printmento cu relief halto, ink cu ta cambia di color y un strepi movibel micro optico di miniatura cu ta hasi uzo di tecnologia patenta. E diseño nobo di e briyechi di 100 florin a gana International Bank Note Society su premio di “Banknote of the Year Award” pa aña 2019.
Gobierno y Politica
Aruba ta un pais singular centralisa cu ta un entidad autonomo den e monarkia constitucional di Reino Hulandes. Su teritorio ta constitui e isla di Aruba. Aruba su gobernacion ta tuma forma di un democracia parlamentario, cu e monarca Rey Willem-Alexander como hefe di estado y e Gobernador Alfonso Boekhoudt y Prome Ministro Evelyn Wever-Croes como hefe di e gobierno. E constitucion di Aruba yama e Staatsregeling van Aruba. Simbolonan nacional di e identidad di pais Aruba ta su escudo, himno, bandera, idioma Papiamento, moneda y e shoco.
Na Aruba eleccion pa parlamento (Staten) ta tuma lugar cada cuater aña. E siguiente eleccion ta na juni 2021. E parlamento tin bintiun miembro cu ta ser eligi directamente door di e pueblo di Aruba. En consulta cu parlamento ta nombra y retira un ministro. E ministronan conhunto ta forma e conseho di ministro (Ministerraad), cu ta consisti te maximo nuebe miembro. E Gabinete di Ministro ta presidia pa e Prome Ministro. E monarca y e ministronan hunto ta forma e Gobierno di Aruba (regering). Hunto cu e resto di e organonan gubernamental (e.o.: ministerionan; KPA; DOW; Impuesto) nan ta forma e aparato gubernamental di Aruba (overheid). E monarca no ta miembro di e gabinete. Na Aruba e monarca ta wordo representa door di e gobernador. E gobernador ta wordo nombra pa un termino di seis aña cu e posibilidad di extende e termino cu seis aña mas.
E poder ehecutivo ta wordo eherce pa e Gobierno di Aruba. E poder legislativo ta sinta den e gobierno y e parlamento. E poder hudicial ta independiente di e poder ehecutivo y e poder legislativo y ta sinta den e Corte. Actualmente e gabinete cu ta administra gobierno di Aruba ta gabinete Wever-Croes I. Den parlamento di Aruba e siguente fraccion nan ta wordo representa: MEP (9), AVP (7), RAIZ (2), MAS (2) y Accion21 (1). E presidente di parlamento ta Edgard Vrolijk.
Aruba tin un autonomia den mayoria asunto nacional cu excepcion di defensa, relacion stranhero, y Corte Supremo.
Reino Hulandes
Despues di Status Aparte na comienso di añanan 1990, e movemento pa completa e proceso di independencia a wordo laga pa otro ocasion riba peticion di Aruba su prome minister na e momento, Nelson Oduber.[13][14] E ultimo parti di e proceso pa Aruba logra su independencia for di Reino Hulandes riba 1 di januari 1996, cu un base den e Referendum di 1977 y e Acuerdo di 1983, a wordo rescindi den aña 1991. Sí, e proceso tabata un condicion di un mandato oficial pa e pueblo entre 1947 y 1977.
- Cuminsando 1 januari 1986, e Reino Hulandes tabata consisti di tres pais: Hulanda, Antias Hulandes y Aruba.
- Desde 10 october 2010, Reino Hulandes ta contene cuatro pais: Hulanda (incl. Boneiro, Saba, Sint Eustatius), Aruba, Corsou y Sint Maarten.
E ley fundamental cu ta dicta e interaccionnan entre Hulanda, Corsou, Sint Maarten y Aruba den Reino Hulandes ta e Statuut pa Reino Hulandes (Statuut voor het Koninkrijk der Nederlanden). E hefe di estado di Reino Hulandes ta e monarca Rey Willem-Alexander. E monarca ta residencia na Hulanda. E hefe di estado di Hulanda tambe ta Rey Willem-Alexander. Hunto cu e prome minister di Hulanda y su gabinete nan ta forma e Gobierno di Hulanda (regering). E poder personal di e Rey den Hulanda y Reino ta limita. E constitucion di Hulanda ta e Grondwet. E Rey hunto cu Conseho di Minister di Reino (rijksministerraad), cu ta e gabinete di ministro di Hulanda cu e prome ministro di Hulanda como hefe, ta forma e Gobierno di Reino Hulandes (koninkrijksregering). E minister plenipotenciario di Corsou, Sint Maarten y Aruba ta miembro di y por atende reunion di Conseho di Ministro di Reino, pero no ta forma parti di Gobierno di Reino Hulandes. E conseho di minister di Reino ta dicidi tocante casonan caminda di antemano a logra consensus entre gobierno (regering) di Hulanda y gobierno (regering) di Corsou, Sint Maarten y Aruba. Actualmente no tin un organo ekivalente cu un parlamento na nivel di Reino.
Relacion internacional
Aruba ta participa den varios organisacion internacional, esta Caricom (observado), ECLAC (asocia), Interpol, IOC, UNESCO (asocia), Parlatino, WCL(World Confederation of Labour), WTO (asocia) y Caribbean Tourism Organisation.
Demografia
Poblacion
Desde siglo 20 Aruba ta ricibi emigracion di varios otro pais di Caribe y Sur America cu ta bin labora riba e isla. Na aña 2010 tabatin 92 diferente nacionalidad bibando riba e isla. E poblacion di Aruba na 2010 tabata 101,484 habitante. E idioma mas uza na cas despues di Papiamento, tabata Spaño, Ingles, Hulandes y Chines respectivamente.[15] CBS ta estima un poblacion di Aruba na fin di aña 2019 cu 112,190 habitante. Pa añanan 2018 y 2017 e estimacion ta 111,849 y 111,083 respectivamente. Durante aña 2019 tabatin un cantidad di 1092 nacemento y 665 fayecimento. E cantidad di emigrante den aña 2019 tabata 2793 persona aterisando y 2896 persona departiendo for di Aruba.
Districtonan
E isla no tin ciudad grandi. Pa amplia administracion y facilita e proceso di censo, e isla ta parti den ocho districto sin poder ehecutivo: Noord/ Tanki Leendert, Oranjestad (West y Oost), Paradera, Santa Cruz y San Nicolas (Noord y Zuid). E districto nan mas pobla ta Oranjestad y San Nicolas.
Enseñansa
E sistema escolar di Aruba ta deriva di esun di Hulanda y ta financia en gran parti pa gobierno di Aruba.[16] Pa ley enseñansa ta obligatorio pa muchanan entre 4 pa 17 aña.[17] Enseñansa ta wordo duna na scolnan publico i scolnan seculario (predominantemente catolico). E idioma di instruccion ta Hulandes y desde 2009 tin un proyecto piloto di Scol Arubano Multilingual (SAM). E meta di SAM ta pa den e prome seis klasnan di enseñansa primario Papiamento sirbi como idioma di instruccion y despues den enseñansa secundario esaki ta bira un di e idiomanan cu ta materia obligatorio.[16] Aruba tambe conoce scolnan priva no-subsidia, manera International School of Aruba (enseñansa na Ingles) y Stichting Onderwijs Combina (enseñansa na Hulandes). E aña escolar ta core di augustus te cu juni.
Cultura
Idioma
Papiamento ta e idioma local di Aruba. Un mayoria di e poblacion ta papia Papiamento.[15] Ta wordo specula hopi tocante e origin di e idioma. Riba islanan di Corsou y Boneiro, Papiamentu ta wordo uza. Riba 22 mei 2003 Papiamento a keda aproba pa Parlamento di Aruba como idioma oficial di e pais, hunto cu e idioma Hulandes.[18] Esaki a drenta na vigor riba 1 augustus 2003.[19]
E ortografia di Papiamento na Aruba tin diferencia cu e ortografia di Papiamentu uza na Corsou y Boneiro. Na aña 1976 Gobierno di Aruba a aproba e ortografia di Papiamento na Aruba, cu a drenta na vigor na aña 1977. Na aña 1992 Ministro di Bienestar General a nombra un comision cu e meta pa reformula, elabora y amplia e ortografia oficial. Na final di aña 2006 y durante 2007 Departamento di Enseñansa a bolbe inventarisa tur comentario y recomendacion di diferente instancia den comunidad. Despues cu a analisa y adapta e ortografia amplia a presenta na Minister di Enseñansa "Ortografia di Papiamento- version juni 2007" cu e peticion pa inicia e proceso di legislacion. Na juli 2007 Parlamento di Aruba a expresa su sentimento positivo pa cuminsa uza e ortografia aki en espera di su legislacion. Na april 2009 Minister di Enseñansa, Asunto Social y Infratructura a duna aprobacion pa manda un version di “Ortografia di Papiamento - version april 2009”, despues di ricibi coreccion y y ampliacion chikito di e reglanan den aña 2009, pa Departamento di Legislacion y Asunto Huridico.[20]
Arkitectura
Desde colonisacion door di Hulanda te comienso di siglo 20 e arkitectura den e areanan mas habita na Aruba a tuma influencia di e estilo colonial Hulandes y estilo Spaño, pero no via colonisacion Spaño, sino atrabes di emigracion y lasonan familiar cu terrafirme.[21] Despues di yegada di industria petrolero y sector turistico den siglo 20, e estilo arkitectonico di e isla a tuma influencia mas mericano y internacional. Awendia ainda por observa elementonan di e estilo Art Deco den varios edificio den e centro di San Nicolas.
Rond di e isla tin edificio cu ta presenta un ehempel di un estilo local den e arkitectura. E cas di torto ta un residencia basico traha di material natural y organico haña den vecindario di e construccion. Un cas di cunucu ta mustra similar cu un cas di torto, pero e material uza ta piedra y e murayanan di exterior ta gepleister. Un cas di comerciante ta un edificio di minimo dos piso cu e piso abou siendo un espacio pa hasi negoshi y e piso ariba ta un espacio residencial, caminda e exterior di e parti residencial sa tin elementonan di un cas di cunucu.
Un cas di cunucu cu ornamentacion riba e exterior ta wordo yama cas floria of cas decora.[22] Den e sistema tradicional, un mazon tawata adheri decoracion riba e muraya externo rond di e cas of solamente riba e fachada, por medio di un molda.[23] Door di uza e molda, e material cu nan tawata uza ta crea un relief cu ta contrasta e decoracion, contra e muraya. E tipo di diseñonan tawata depende di e mazon su imaginacion y su abilidad pa pinta.[23] Ornamentonan comun tawata inclui entre otro simbolonan di cortina, strea, flor, mita luna, bik di parha.[23] Awendia e decoracion di cas normalmente ta ser logra pa un pintor cu ta aplica, por medio di verf, e simbolonan riba e exterior di e cas.
Deporte y recreacion
Na Aruba e deportenan mas conoci y practica ta beisbol y futbol. Otro deportenan popular ta arte marcial, landamento, tennis, volleyball, atletismo, windsurfing, kitesurfing, beach tennis, basketball y softball. E stadion mas grandi di Aruba ta Stadion Guillermo Prospero Trinidad. Asina tin hopi mas veld di beisbol y futbol rond di henter e isla. Na Savaneta tin e unico piscina olympico di e isla, Piscina olympico Roly Bisslick. Durante henter e aña tambe tin varios caminata organisa ta tuma lugar. Un otro deporte cu ta ser practica riba e isla ta ciclismo. E wega di domino tambe ta un pasa tempo na Aruba.
Celebracion di Carnaval ta uno importante den e cultura Arubiano. E celebracion aki a cuminsa rond di aña 1950 influencia pa e habitantenan nobo procedente di Venezuela, Saint Vincent, Trinidad, Barbados, Sint Maarten y Anguilla cu a bin traha pa e refineria di Lago. Oficialmente e temporada di carnaval ta cuminsa den luna di november caba, pero e actividadnan carnavalesco mes ta cuminsa algun siman despues di Aña Nobo te cu un dia prome cu Diaranson Shinishi. Durante e temporada tin varios actividad manera eleccion di Reina y di Prins y Pancho, festivalnan di calypso, tumba y roadmarch. Tin paradanan ta tuma lugar den e districtonan di Noord, Oranjestad y San Nicolas. E temporada ta culmina cu e Parada Grandi riba e ultimo diadomingo y kimamento di Momo riba e bisbo di Diaranson Shinishi.
Media
Aruba tin varios corant, di papel y digital cu ta publica principalmente na Papiamento, e.o.: Awe Mainta, Bon Dia, Diario, Solo di Pueblo, 24ora, NoticiaCla. Tambe tin dos corant cu ta publica na Ingles. Amigoe ta un corant na Hulandes. Aruba tin tambe diesocho emisora di radio (2 AM y 16 FM) y tin tres stacion di television local: Tele Aruba, Aruba Broadcasting Company y Canal Bintidos.
Arubianonan conoci
- Henny "Shon A" Eman, politico di AVP (a entrega na 1948 mocion pa Aruba haya separacion for di Antias Hulandes)
- Jan Hendrik "Henny" Eman, e prome Prome Ministro di Aruba y politico di AVP
- Dave Benton, musico y e ganador di Eurovision Song Contest na 2001 representando Estonia
- Juan Chabaya "Padu" Lampe, musico y compositor di Aruba su himno nacional
- Rufo Wever, musico y compositor di Aruba su himno nacional
- Edward Cheung, ingeniero principal pa proyecto Telescoop Espacial Hubble di NASA
- Betico Croes, politico (Libertador di Aruba)
- Boy Ecury, luchador pa resistencia Hulandes durante Guerra Mundial II
- Edjean Semeleer, cantante
- Taryn Mansell, prome finalista Miss Universo 1996 y Miss Aruba 1996
- Jonathan "Jeon" Thiel, musico
- Vale Croes, comediante
- Roger Peterson, musico
- Bobby Farrell, musico pa grupo Boney M
- Percy Irausquin, diseñado di moda
- Zizi Lee, prome finalista Miss Mundo 2001 y Miss Aruba 2001
- Eugene Kingsale, beisbolista di MLB
- Calvin Maduro, pelotero di MLB
- Pete Philly, artista Hulandes di hip-hop
- Sidney Ponson, pelotero di MLB
- Sarah-Quita Offringa, windsurfer profesional
- Xander Bogaerts, pelotero di MLB, shortstop pa Boston Red Sox
- Bernadina Growell(1939-2009), artista folklorico
Bibliografia
Enlacenan externo
- Gobierno di Aruba, website oficial
- Camara di Comercio , website oficial
- Departamento di Enseñansa, website oficial
- Centraal Bureau voor de Statistiek Aruba, website oficial
- Coleccion Digital Departamento Arubiana-Caribiana (BNA), website Internet Archive
- Autoridad di Turismo Aruba, website oficial


text:
Aworaki ta mas di un aña caba cu Aruba a conoce su dos prome casonan positivo di Covid-19. Fo’i diabierna 13 di maart 2020 Aruba a conoce diferente reto, desaroyo negativo y problema. Economia, enseñansa, esfera social-emocional, husticia y den particular salud ta desde aña pasa bao di un presion.
Pa medio di contacto telefonico, email y chat, pero tambe sigur pa medio di e workshop ‘E normal nobo’ den scolnan, Fundacion Telefon pa Hubentud Aruba por a constata cu nos mucha y hobenan na Aruba tin retonan emocional y dor di esaki ta bao presion mental. Esaki a haci cu a wordo traha e documento ‘Bao Presion’ di Fundacion Telefon pa Hubentud Aruba. Ya prome cu e pandemia di Covid-19 caba, pero sigur cu yegada di Covid-19 aki na Aruba, por papia di un cifra cuantioso di mucha y hoben cu problema di salud mental.
Organisacionnan internacional ta mustra riba e hecho cu e salud mental di mucha y hoben den e añanan benidero por bay bira un problema mas grandi.
Mirando cu Fundacion Telefon pa Hubentud Aruba pa medio di su servicio na nos mucha y hobennan a constata cu salud mental di nos mucha y hobennan ta bao presion y pa por sigui prepara e mentor na Fundacion Telefon pa Hubentud Aruba p’e por duna e mihor servicio na nos mucha y hobennan di Aruba, a organisa ‘Deskundigheidsbevordering Dag’ 2021. ‘Deskundigheidsbevordering Dag’ e aña aki a hiba e titulo “Ningun Grito den Silencio”.
Ningun Grito den Silencio ta tipifica e pasion y amor di Fundacion Telefon pa Hubentud Aruba pa yuda tur mucha y hoben cu tin mester di ayudo.
Durante ‘Deskundigheidsbevordering Dag’ Ningun Grito den Silencio e conocemento y habilidad di e mentornan cu t’esnan cu ta scucha, sostene y guia e mucha y hobennan a ser ahusta. E profesionalnan cu a presenta durante ‘Deskundigheidsbevordering Dag’ Ningun Grito den Silencio y a capacita e mentornan di Fundacion Telefon pa Hubentud Aruba tabata sr. dr. Van Gaalen di Respaldo, sra. Janine Rodriquez, BSW di Bureau Slachtofferhulp KPA y sra. Meliza Lopez MSc. di Psymia.
Dr. Van Gaalen a ilustra e situacion actual na Aruba pa locual ta trata salud mental (‘De situatie op Aruba’). Durante su presentacion a trata e trabao di Respaldo, sorto di casonan cu sa presenta na Respaldo, e lista di espera na Aruba y expectativa pa cu futuro di cuido mental na Aruba.
E dia a sigui cu informacion tocante e situacion patras di portanan di cas (‘De situatie achter de deur’) cu a ser presenta pa Janine Rodriquez di Bureau Slachtofferhulp KPA. E mentornan a haya informacion tocante e manera di opera di Bureau Slachtofferhulp KPA, casonan cu sa encontra, reto y problemanan bao di nos mucha y hobennan, y e problemanan tocante salud mental cu ta tuma lugar.
Por ultimo e mentornan a ricibi informacion y instrumentonan for di Meliza Lopez MSc. Di Psymia p’asina nan por yuda nos mucha y hobennan cu tuma contacto cu Fundacion Telefon pa Hubentud Aruba. ‘Complexe Trauma’, ‘Depressie’, ‘Rouw’, ‘Posttraumatische Stresstoornis’ t’e aspectonan cu Meliza Lopez MSc. a trata durante ‘Deskundigheidsbevordering Dag’ Ningun Grito den Silencio.
Tin acontecimiento cu por tuma lugar cu un persona den bida cu por conmove profundamente. Na momento cu un persona tin diferente experiencia traumatico, por ser papia di ‘complex trauma’. Na momento cu un persona tin depresion e ta sufri mentalmente.
Depresion ta un enfermedad complica. Perdida di algo of un persona por ta doloroso. Con nos ta trata perdida ta ser yama ‘rouw’.
Posttraumatische Stresstoornis’ ta un reaccion di stress intensivo pa un temporada largo riba un suceso di impacto grandi. Suceso di impacto grandi ta sucesonan manera accidente, violencia fisico of sexual, violencia domestico, incest, desastre natural of guera.
E Mentor di Fundacion Telefon pa Hubentud Aruba a ricibi informacion y instrumentonan pa traha cune, tocante e disciplinanan ariba menciona p’asina nan por ta mihor ainda prepara na momento cu e mucha y hoben tuma contacto cu Telefon pa Hubentud. ‘Deskundigheidsbevordering Dag’ ta un di tres training grandi cu Fundacion Telefon pa Hubentud Aruba ta organisa pa train su mentornan tur aña y e aña aki tabata e di 22 biaha cu a organisa esaki. Fundacion Telefon pa Hubentud Aruba kier a gradici sr. Van Gaalen, sra. Janine Rodriquez y sra. Meliza Lopez p’e cooperacion brinda.


text:
E Representante di Reino
E Representante di Reino den Hulanda Karibense tin tur sorto di tarea. Asina e ta e ‘oreanan i wowonan’ pa e diferente ministernan na Hulanda i e ta tene a Minister di Asuntunan Interno i Relashon di reino (BZK) na altura. Entrante promé di yanuari 2018 Jan Helmond ta Representante di Reino Interino.
E Representante di Reino ta tambe pa promové e koperashon entre e ámtenarnan di reino na Boneiru, Sint Eustatius i Saba, meskos ku e koperashon ku e gobièrnunan insular. E gobièrnunan ei na nan turno, por laga e Representante di Reino informá nan tokante asuntunan ku nan ta konsiderá importante pa e islanan.
Bon Gobernashon
E Representante di Reino ta tene supervishon tambe riba desishonnan di e islanan, por ehèmpel riba nombramentunan di personal i riba rekompensanan finansiero di frakshonnan den Konseho Insular.
Pa e minister di Asuntunan Interior i Relashon di Reino e ta vigilá ku e Entidatnan Públiko no ta tuma desishonnan ku ta den konflikto ku lei òf e interes general. E ta paga tinu tambe ku e Gezaghèber ta wòrdu nombrá konforme e reglanan i ta aktua ora e Gobièrnu Insular no ta hasi su trabou bon. En todo kaso, e Representante di Reino mester yuda promové bon gobernashon.
Siguridat
Un otro ròl importante ku e Representante di Reino tin, tin di haber ku siguridat. E Gezaghèber por aktiv’é komo persona intermediario ora ta trata di kandela, un desaster òf un krísis i puntra pa yudansa militar. Polis òf e Koninklijke Marechaussee tambe por pidié pa esaki. Ora ta trata di un desaster, krísis òf kalamidat ku ta toka mas ku un isla, e Representante di Reino por duna instrukshonnan na e Gezaghèbernan. E por intervení tambe ora ta trata di un situashon di emergensia. Mas aleu e Representante di Reino ta paga tinu ku e plannan di desaster i di krísis di e Entidatnan Públiko ta na òrdu.
Den e Veiligheidswet BES (Lei di Seguridat BES) ta stipulá ku e Representante di Reino tin e obligashon legal pa redaktá un plan di kordinashon pa desaster i krísis suprainsular den Hulanda Karibense ku lo fiha minimalmente kada kuater aña di nobo. Klek aki pa e último vershon di e plan.
Ofisina Representante di Reino
E Representante di Reino ta operá tantu na Boneiru komo na Sint Eustatius i Saba. Esaki e ta hasi pa un parti for di su ofisina na Boneiru, pero e ta frekuentemente na Saba i Sint Eustatius tambe. Durante su bishitanan di trabou e ta papia ku dirigentenan, ámtenarnan, empresarionan i polítikonan i ku hendenan ku ta sosialmente aktivo. Durante su bishitanan e ta purba di ta mas tantu ku ta posibel riba lokalidat i lo ménos posibel na ofisina. Si e Representante di Reino no ta na Sint Eustatius òf Saba, e tin kontakto regular via telefòn, via e-mail i via konferensha di video.


text:
WILLEMSTAD – “Mi tin diesun luna será kaba pa un kaso ku a kousa un shòk total den nos komunidat. Mi ta di akuerdo. Pero mi famia i ami tambe ta den shòk, pa motibu ku mi ta será. Mi no tin nada di hasi ku e bagamunderia aki.”
Esaki ta e deklarashon di Burney ‘Nini’ Fonseca, ku ta sospechoso di ta e konekshon entre e perpetradónan intelektual tras di e asesinato riba polítiko Helmin Wiels i esnan ku a kometé e asesinato. Fiskal Gert Rip riba e di kuater dia di e tratamento di kontenido ta indiká ku e ke posponé e kaso aki. E motibu: e kuchu ta kòrta ku dos banda. Den e kaso Maximus, ku ta investigá e perpetradónan intelektual, tambe Fonseca ta hunga un papel segun Rip.
Dick Drayer ta papia ku dos espektador pafó di korte
Apsolushon
Marije Vaders ke finalisá e kaso mas lihé posibel, ya por laga su kliente sali liber pa e bai bèk serka su kasá i su tres yunan. “E investigashon ta dura diessinku luna kaba. OM no a logra haña niun prueba kontra mi kliente. Desesperadamente OM a detené dos sospechoso, e asina yamá dunadónan di e enkargo. Un hungá stratégiko di OM, pero tur hende ku tin un krenchi konosementu di lei, a base di e fail aki mester yega na apsolushon.”
Ku e dos sospechosnan ku a detené Vaders ke men doño di loteria Robbie dos Santos i su ruman, èks minister di Finansa George Jamaloodin. Entretantu tur dos ta liber atrobe, pero nan ta konta komo sospechoso ainda den e kaso Maximus. Fonseca ta bisa wes: “E mésun insinuashonnan ku tin kontra mi tin kontra nan tambe. Nan si a sali despues di algun dia pero ami si tin diesun luna será kaba den un kaso ku mi no tin nada di hasi kuné. Ami no tin famia? Hustisia no ta pa tur hende?”
Kontakto via sms
Rip no por aseptá ku Fonseca, di kende niun famia no a bini e seshon, lo ta inosente. Pasobra e ke posponé e kaso e ta limitá su mes na tresementu dilanti di e obligashon pa proba. E fiskal ta indiká sí ku aña pasá for di yanüari te ku dia 4 di mei 18.54 or tabatin kontakto via sms regularmente entre Fonseca i Jamaloodin. “Fonseca ta sms Jamaloodin: ‘Ruman, mi tin mi ünifòrm, unda mi por mira bo pa mi por bai traha?’ pa kaba Jamaloodin riba 4 di mei kontesta: ‘ki ora bo por pasa pa mi por bisa bo?’ Nan ta palabrá di topa na kas di Jamaloodin. E kontakto di sms ta para abruptamente despues di e asesinato riba Wiels.
Konsultá medio
Vaders ta indiká lo a aserká un medio ku a pone ku a arestá Jamaloodin. Entretantu e ta liber atrobe pasobra no tabatin sufisiente opheshon serio kontra dje. “Mas loko ku esaki no tin, ta skandaloso ku OM ta tribi di hinka e tiponan di deklarashon aki den e fail. Dankidjos e wes komisarionan no a laga e kos aki nèk nan. No a sali nada komprometedor kontra mi kliente. No tin niun motibu pa wanta e kaso mas largu. E ta retrasá sin tin nodi kaba i OM ta trata di hasi esaki atrobe.”
Mañan, riba e último dia di e trato riba kontenido di e kaso Magnus, wes lo tuma un desishon si lo keda mantené trato di e kaso di Fonseca òf nò.
Outor: Anneke Polak


text:
HILVERSUM – For di Hulanda tambe hende ta trata di yuda e islanan karibense ku pakete di kuminda. Manera Nasha Desbarida, ku ta pèrdè soño pa motibu di e krísis di corona na Kòrsou.
Normalmente Desbarida ta traha na Hulanda komo konsehero hurídiko independiente. El a para e trabou aki pa motibu di e krísis di corona na e islanan. “Di repente mi ta den pakete di kuminda, dia i nochi.
Di e 160.000 habitantenan di Kòrsou, ta kalkulá ku 15.000 bibienda mester di pakete di kuminda ‘humano’, Desbarida ta konta. E no por drumi anochi. “Bo ta prekupá. Unda bo ta bai haña e sèn ei? Kon bo ta hasi kolektá tantu sèn? Esei si ta masha difísil.”
‘16,5 mion euro no ta sufisiente’
Pa Nasha yuda ta e úniko opshon. E mester pensa riba su mes hubentut, kaminda e tabata mira pobresa den su bario djaserka. “Mi ta pensa riba tur e hendenan ku ta drumi abou i ta lanta meinta ku hamber. Mi ta pensa riba tur e mayornan ku no ta kome, pasobra nan mester duna nan yunan kuminda.”
Sekretario di Estado Knops (Relashonnan den Reino) djabièrnè a pone 16,5 mion disponibel pa ayudo di emergensia pa e parti karibense di Reino. “Nos ta apresiá esaki enormemente! Pero e lo no ta sufisiente”, segun Desbarida.
Venesolano skondí na e isla
Kòrsou ta lucha ku otro krísis tambe: e 15.000 Venesolanonan ku ya pa algun aña ta na e isla, indokumentá i skondí pa outoridatnan.
E hendenan ei tambe ta buska ayudo serka e organisashonnan di ayudo”, Desbarida ta mira. “Nos mester protehá nan. Ta importante pa bo pensa riba nan privasidat.”
Duna sèn?
Nasha i otro ousiliante ta spera riba minimalmente tres luna di pakete di kuminda pa e isla. Diferente organisashon aktualmente ta koperá ku esaki: Banko di Kuminda, Unidat di Bario, Rotary Club Willemstad, Caritas i Aliansa. Es ku ke duna sèn, esaki por via www.ksd.cw
E programa di debate Kwesties (NTR) ta trahá den koperashon ku Ret karibense. Tur djadumingu live entre 20.00 i 21.00 or (Hulanda) na NPO Radio 1


text:
While traveling you want to be well-informed, that's why Aruba's Department of Public Health (DVG) has created the official Aruba Health App. Use the app to make your visit extra safe and pleasant. Read more Download the App
Crisis Team ta aclaria maneho nobo na frontera. Relaciona cu test pa esnan cuta yega Aruba prosedente di un pais di risico halto.
ORANJESTAD- 18 juli 2021: Despues cu Crisis Team a informa riba locual ta e maneho nobo na frontera pa evita entrada masivo di e variante Delta, a tuma nota cu tin cierto confucion. Pa aclaria esaki Crisis Team ta informa cu e maneho cu a wordo reintroduci na frontera no ta un maneho completamente nobo, pero ta e mesun maneho cu tawata tin caba. E maneho ta ensera cu tur persona sea residente of turista cu ta yega Aruba mester provee un test negativo. E persona por provee e test 72 ora prome y upload esaki of e persona por test ora e yega Aruba. E diferencia ta cu es cu upload su test ta yega drenta Aruba sin restrincion, pero es cu ta test na Aruba mester bay su cas of hotel y warda den cuarentena pa su resultado di test. E resultado por dura maximo 24 ora. Despues cu e resultado di su test ta conoci, si e ta negativo e residente of turista por continua cu su nesesidadnan. Si e resultado ta positivo e residente of turista ta keda isola y DVG hunto cu ATA ta percura pa e proseso aki. Dus pa aclaria, no ta berdad cu un turista of residente na momento cu e drenta Aruba e mester bay den cuarentena 14 dia automaticamente, esaki no ta berdad. E maneho aki tawata wordo implementa caba y a cambia esaki algun siman atras pa facilita entrada di esnan vacuna na Aruba. Pero mirando e situacion alarmante cu e variante Delta ta ocacionando den otro paisnan. Aruba ta tuma e medidanan nesesario pa salvaguardia salud di su comunidad y di su economia y ta reintroduci e maneho cu ya tabata vigente caba.
Paisnan cu ta wordo considera di risico ta halto ta:


text:
INSIPIRASHON
Un maestro por promové edukashon i kresementu sosial-emoshonal den su grupo aplikando loke e mes a keda inspirá pe i tambe dor di ta un ehempel aktivo. E por simplemente apliká loke e website aki ta trese durante di su lesnan, den kurso di dia. Kedando sensitivo pa ku nesesidat di su alumnonan e por yuda nan sinti nan mes seif, sigur i konfidente. Tambe por ehempel e por pidi e muchanan yuda otro bini ku solushon pa un problema riba tereno sosial ku ta biba entre nan. E por laga muchanan tuma parti den un kombersashon riba tereno di reto sosial. Esaki tambe por sirbi komo un les.
E posibilidat pa muchanan krea relashonnan positivo ta mas grandi ora maestronan ta:
-
un ehempel di un kondukta sosial apropiá
-
duna muchanan e oportunidat pa nan tren i desaroyá kalidatnan sosial-emoshonal nobo
-
ta duna guia di un forma eksplisito.
-
ofresé kurikulonan ku ta inkluí aspektonan relevante di e mucha su bida i di su kultura
-
ta konektá ku mayornan di un forma habrí i di igualdat ku respét mutuo, pa yuda e mucha krese kapasidatnan sosial-emoshonal ekselente
-
reflektá un etika di stimashon i nutrishon sosial emoshonal positivo
Ehempelnan produktivo ku e kondukta di e maestro mester por reflektá, ta inkluí :
-
demostrá rèspét i balorá e alumnonan su kultura, idioma di kas i di nan país
-
modelá un forma kordial pa usa idioma i lenga i enkurashá e muchanan pa imitá bo forma di aktua
-
enkurashá e muchanan pa nan pensa empatikamente pa medio di preguntanan manera: 'dikon bo ta kere ku e ta yora?;
-
yuda e mucha pa e ta konfidente i desaroyá kalidatnan i kapasidatnan, dor di laga nan tuma parti den solushoná problema, por ehempel puntrando nan: 'Bo por pensa un manera ku por yuda bo korda pa bo warda riba bo turno?'
-
atendé na señalnan di trauma personal dunando apoyo adishonal na e mucha ku ta eksperensiando stres ku no ta komún den su bida
.


text:
Poco poco nos ta yegando na final di loke tabata e temporada di eleccion 2017, un aña cu tin un Forsa Nobo despues di hopi tempo atrobe aki na Aruba. Gradiciendo pueblo pa e bon reaccion y pa e tremendo recepcion cu nos a ricibi durante di henter e teporada di campaña.
Partido POR e partido di pueblo kier invita henter comunidad pa forma parti di e ‘Parada di Cambio’ di POR E Forsa Nobo saliendo for di ‘Frans Figaroa’ 6or di atardi. E parada lo termina na Mabon na cas di candidato di POR sr. Alan Howell (Caya Mangasina #61) unda cu lo tin animacion musical di diferente bandanan ya for di trempan anochi. Bandanan invita ta Tsunami, D’Licious y Caribbean Band. Uza bo creatividad y decora bo auto cu sticker, bandera y luz y join henter e team di Forsa Nobo pa e parada diasabra awo dia 16 di september. No perde, ban celebra hunto e cambio cu ta na caminda dia 22 di september proximo!


text:
Aruparking ta recorda tur su usuarionan cu entrante awe 14 di november orario di parkeo paga ta cambia.
Orario cu ta drenta na vigor awe dialuna ta di 9or di mainta pa 3or di atardi, esaki incluyendo diasabranan. Diadomingo ta keda gratis. Tarifanan di parkeo ta keda mescos. 50 cent pa 15 minuut, 1 Florin pa 30 minuut y 2 Florin pa 2 ora den siman y pa 3 ora riba diasabra. Tanto patras di Botica Oduber como na e parkeerplaats di e busstacion di Arubus tin 3 ora gratis di parkeo, pero mester registra e number di vak.
Aruparking ta pidi su usuarionan pa por fabor tene na cuenta cu lo cobra pa parkeo te 3or di atardi pero lo sigui controla pa ‘foutief parkeren’ te 7or di anochi. Esey kiermen cu por para auto den vaknan blanco despues di 3or di atardi sin cu mester paga, pero no por para entre otro den vaknan geel, riba acera of pega cu un skina.
Si sigui e reglanan ta evita situacionnan menos agradabel.
Aruparking lo sigui traha pa mehora e calidad di servicio y experiencia di un y tur cu ta bishita nos centro di ciudad.


text:
ORANJESTAD – Hulandes no ta e úniko idioma di instrukshon mas na Sint Eustatius. For di e aña di skol aki e promé klas di enseñansa sekundario riba e isla a kambia pa idioma ingles i e sistema Caribbean Examinations Council (CXC). Ku e èksámen Caribbean Secondary Education Certificate (CSEC) di CXC alumnonan despues di nan skol sekundario por sigui mas fásil pa edukashonnan regional.
“CESC ta é èksámen regional i ademas e ta rekonosé na Estádos Unídos”, coach dosente Mariëtte Zuijdgeest ta konta. Tòg ainda studia na Hulanda ta loke ta e ambishon na Statia.
Pa un estudio na Hulanda tin eksigensia èkstra. Alumnonan mester pasa èksámen den seis materia, entre nan hulandes, ingles i matemátika. Banda di esaki nan por sigui módulo pa laga e èksámen bira mes balido ku un diploma hulandes di Havo.
No opstante e eksigensianan èkstra, segun Zuijdgeest e alumnonan tin mas chèns ku introdukshon di CXC. “Antes tabatin alumno ku tabatin nivel di Havo, pero nan no tabata haña un chèns pa motibu di e barera di idioma Awor e barera aki no t’ei mas. Ademas ta ofresé hulandes komo idioma straño: ke men promé e alumno ta siña dominá hulandes i no ta inundé manera antes.
Traha duru
Shaquana Parish ta un alumno inundá. Ku dos aña di edat el a muda di Guyana britániko pa Sint Eustatius i na skol kontinuamente e tabata tratando di komprondé e idioma. “Mi tabata haña masha difísil i mi mester a traha duru.” Awor Parish ta den Havo 5 i otro aña e ke bai studia na Hbo na Hulanda pa despues sigui studia sikiatria. E no sa si e lo por a hasi meskos sin dominashon di hulandes, “E ora ei si e idioma lo por tabata un problema grandi. Di otro banda si mi traha duru lo mi logra.
Bekanan no ta igual
Maaike Patrick ta dosente hulandes na Gwendoline van Puttenschool. Semper el a duna hulandes komo idioma straño na Statia. E ta splika ku tin un diferensha grandi entre di dos idioma i idioma straño. “Un di dos idioma bo ta tende hopi rònt di bo i un idioma straño nò. Na Statia hulandes ta un idioma straño. P’esei mi ta duna lès ku hopi gesto i imágen, esei ta pertenesé serka un idioma straño.”
Pa Patrick e kambio pa ingles no ta nesesariamente un mehoransa. Espesialmente pasobra studia den Reino ta mas barata ku studia den regio. “Mayoria di e alumnonan ta bai studia na Kòrsou, Aruba òf Hulanda. Ei mayoria parti ta papia papiamentu i hulandes Aki kasi papiamentu no ta eksisti i hulandes tambe ta disparsé. Mester hasi e bekanan pa studiante igual.”
Eksigensia
Un otro opstákulo ta e dosente. Hopi dosente ta bini di paisnan di habla hulandes. Ta p’esei aki nan ta haña un kurso di un aña i mei di ingles. Na september e dosentenan mester pasa e Cambridge Proficiency. Ademas na ougùstùs inspekshon for di Hulanda lo evaluá si e kalidat di enseñansa a mehorá. Tòg ounke ku ainda tin hopi kos ku mester sosodé promé ku ougùstùs 2016, coach dosente Zuijdgeest ta positivo.
E transishon ta hasi sobra di e desaroyonan mas pisa si, pero si nos kambia algu, laga nos kambié pa bon mésora.”I otro aña e skol lo kumpli ku tur eksigensia di inspekshon di enseñansa? “Nos tin henter un aña ainda i nos traha duru, ke men den hopi aspekto, si.
Outor Elisa Koek


text:
PROMÉ MINISTER GILMAR PISAS TABATA PRESENTE NA ENTREGA DI PREMIO COLA DEBROT.
PROMÉ MINISTER GILMAR PISAS TABATA PRESENTE NA
ENTREGA DI PREMIO COLA DEBROT.
Willemstad – Promé Minister Gilmar Pisas tabatin e honor di tabata presente na entregá di e premio Cola Debrot na Landhuis Savonet dia 2 di òktober 2021.
Minister di Enseñansa, Siensia, Kultura i Deporte Sithree A. van Heydoorn tambe tabata presente komo e minister ku ta enkargá ku e parti di Kultura.
E premio Cola Debrot pa 2021 a keda otorgá na sr. Philip (Fifi) Rademaker pa su esfuersonan grandi brindá riba tereno di literatura.
Premio Cola Debrot ta un premio riba tereno kultural ku for di 1968 ta keda otorgá na un persona òf organisashon ku a hasi trabounan meritorio riba tereno di arte.
E diferente kategorianan di arte ku ta keda premiá ta: arkitektura, arte visual, baile, folklor, literatura, músika, teater òf siensia.
E aña akí a toka turno na e kategoria di “Literatura”.
E proposishon pa otorgá Premio Cola Debrot ta keda hasí pa Konseho Kultural Kòrsou ku tur aña di nobo ta instituí un komishon independiente pa skohe ganador di e prestigioso premio. E aña akí entrega di e premio no a logra tuma lugá riba 4 di mei (fecha natal di Cola Debrot) pa motibu di sirkunstanshanan di COVID-19 i “lockdown”. Premio Cola Debrot ta konsistí di un boton di oro representando e flor di Laraha, un sertifikado i un suma.
Promé Minister tabatin e honor di pega e boton di oro ku ta representá e flor di Laraha.
Promé Minister ta felisitá sr. Philip (Fifi) Rademaker na nòmber di Gobièrnu di Kòrsou pa kere den Kòrsou, i pa sigui stimulá i guia nos komunidat pa amplia i elevá nos konosementu pa medio di literatura.


text:
Diabierna merdia pasa di 3’or unidadnan di rescate a sali p’e crusada conoci pa accidente na Pos Abou. Eynan a sosode un accidente serio unda lo tabatin varios herido.
Mesora unidadnan riba caya di Cuerpo Policial a bay e sitio p’asina tuma nota di kico tur tabata pasando y tambe check cuanto herido tin. E accidente tabata entre un Honda Fit y un Nissan March.
Debi n’e impacto e Honda a bay cay den e greppel banda di pazuid, unda un persona a keda pega y tabatin mester di unidad di rescate di Brandweer saca e persona.
Caminda a wordo sera, unda cu e personal di Ambulance, Brandweer y Polis por a haci nan trabou den trankilidad.
Ambulance a transporta dos persona cu tabata den e March pa Hospital y despues di algun rato cu bomberonan a libera e persona for di e Honda Fit e tambe a wordo transporta cu Ambulance pa Hospital.
Polis di trafico a pidi BFTO n’e sitio p’asina tuma imagennan di e accidente p’esakinan wordo usa den e investigacion.
E accidente mes ta mustra falta di preferencia t’e causa, pero esey Polis di Trafico lo mester bay saca afo.